Phaodaiq 14 AEU - Ngal heldaiq gai-aivq-u phao, Yaolyaq - Bible Search\nPhaodaiq 13 Phaodaiq 15\nTeevq sainv liq meel-nvq liq hinl gaq tsiqeeq nail daoqsel gul nail ganl\n1Ngal heldaiq gai-aivq-u phao, Yaolyaq Yeel-ovq gaoqjaoq bhai thulphaol-nvq thaq nail bhai, ya moel-a nail ngaol. Yaolyaq nee mail tsaol-aq teevq sainv liq meel-nvq liq hinl gaq thulphaol-nvq thaq nail ngaol. Aqyu juq nail neeqthel bhai Yaolyaq nail aqmil khi aivq nail Aqbhu nail aqmil gevq-ai thaq nail ngaol. 2Aqthel mao-ail meel nail laoljaol khe-ai meel nail aqthel khi, kav deedee nail nqjaiq jaiq nail aqthel khe-ai, nqtavq kovtavq nee aqthel meel dol leevq nail bhai, ngal ya gaiq-a nail ngaol. Aqthel al neq, dil-nvq deeq nail tsaol-aq dil-nvq deeq nail aqthel khe-ai dul nail ngaol. 3Aqyu neq, doiqbev bev ma nail sivtavq bhai maqkhaiq, aqdoevq phaq liq maol khi joiqmaoq mavmaoq al juq nail sivtavq bhai maqkhaiq, daoq aqsivq phaq nee daoqsel gul thailthaiq nail ngaol. Miltsaq kovtavq nail lavqkhoel khe ul kovq-ai thaq nail tsaol-aq al teevq sainv liq meel-nvq liq hinl gaq maq ngel nail neq, daoq aqsivq phaq nee daoqsel gul nail al, teevq gaq-ail maq gul nia-ail. 4Tsaol-aq al juq neq, yaqmai-aq juq nee mail maq bheeq maq leel daiq-al. Aqyu juq neq, aqhaol haol dai doevq nail yaqyov-aq juq ngaol. Aqyu juq neq, Yaolyaq khal tsao nail bhai tsaothe jaol nail ngaol. Miqyail khi Yaolyaq nail haqbhoil iqmoeq heeq lee-a nail aqheeq pevq lal dai, aqyu juq bhai tsaol-aq yaq nail lavqkhoel nee ul kovq-ai thaq nail ngaol. 5Aqyu juq nail moeqthaoq lavqkhoel-ai goiqbhaoq bhaoq nail phaq teevq peivq-ail maq aol-ail, oeqbal thaq duq iqsanl maq jiav-ail.\nNqtavq gaqkhoel hail gaq nail ganl\n6Aq-u phao, nqtavq nail gaoltsi bhai nqtavq gaqkhoel teevq gaq bhail nail bhai, ngal ya moel-a nail ngaol. Aivq neq, milkhaoq yaoq khaoq yaoq-ao nee bhai maqkhaiq, jeq-e jaq-a iqsanl bhai maqkhaiq, khul phaq nail daoq ge nail tsaol-aq bhai maqkhaiq, miltsaq kovtavq bhai jaol nail tsaol-aq iqsanl bhai cavq bhiq nail dai khi, nqmaq maqluv halyeel ivq nail lavqkhiq tsail nail geeqlaoq daoq phi-nq thaq nail ngaol. 7Aivq mailma-ail aqthel gul kav khi ge nail: “Miqyail bhai geesil khi, aivq bhai ev yaoq. Aivq yalkhaq dal nail aqyanq kev lee-aoq nail ngaol. Nqtavq kovtavq khi miltsaq bhai maqkhaiq, iqyaq iqma khi ulcuvq eelbev dov duq bhai maqkhaiq, al juq bhai teivq-a nail gaq bhai uqhuq thaoq yaoq” dai, gul-a nail ngaol.\n8Nqtavq gaqkhoel nvq gaq teevq gaq, iqmoeq khe gaq nail haoqnao tsaothe tsaothe-ail khi ge nail: “Aqmil dov nail Bhaqbhulloq meenq ga peiv gil-ail nail ngaol. Ga peiv gil-ail nail ngaol. Khul khi mail dai ngal-aq neq, meenq al meenq khaqmiq sev dai, jeq-e jaq-a iqsanl bhai jilpheeq bhi daol-a nail ngaol” dai, gul-a nail ngaol.\n9Nqtavq gaqkhoel hail gaq teevq gaq, al nvq gaq nail haoqnao tsaothe tsaothe-ail, aqthel gul kav khi ge nail: “Haqeiv nail jaiqyaq al maol khi aivq nail maol khoel bhai uqhuq thaoq khi, yovqgavq nail neeqthel bhai maqkhaiq, yovqgavq nail aqlavq bhai maqkhaiq, jaiqyaq al maol nail junq deeq-ai thaq nail khul gaq bhai maqkhaiq, 10khaoqanq bhai hoel bhoel-ai thaq nail Miqyail nail neema phail nail aqheeq tsilju nail ullul ya daol nail ngaol. Meeq nail haol nail nqtavq gaqkhoel nail sivtavq bhai maqkhaiq, Yaolyaq nail sivtavq bhai maqkhaiq, miqjaq khi miqjal jalheel-i mail, tsaol-aq al juq bhai khoeq dee jiovq deedee bhiq nail ngaol. 11Aqyu juq bhai khoeq bhiq jiovq bhiq-u phao, dov lal-a nail miqkhoiq al neq, nqmaq maqluv halyeel dav lai nail ngaol. Haqeiv nail jaiqyaq al maol khi aivq nail maolkhoel bhai uqhuq thaoq khi, aivq nail aqmil-i mail, junq deeq-ai thaq nail tsaol-aq, nqkiv n-gaol maqkhaiq, gaqnaq maq ya naq-ail. 12Alheel ngel-i mail, Miqyail-i mail bivq-a nail daoq naldaiq khi Yeiqsul bhai neema thaqtsaol nail Miqyail nail tsaol-aq juq, oltsaol nail phaq loq nail ngaol” dai, ge nail ngaol.\n13Aq-u phao, nqtavq nee mail aqthel meel dov-ai leevq nail bhai, ngal niailhai ya gaiq-a nail ngaol: “Niailhai gevq yaoq. Niai nee pultavq, Yeiqsul nail lavqkhoel bhai sil-a tsaol-aq geeqlaoq eeq nail ngaol.” Aqhaqlal Miqyail iqsanl ge nail: “Ngel naol. Aqyu juq ganl nl doil hal doil khi gaqnaq ya naq nail ngaol. Khul khi mail dai ngal-aq neq, aqyu juq-i mail nl-a hal-a nail phaq bhai, Miqyail maq nioilpeivq-ail” dai, ge nail ngaol.\nMiltsaq kovtavq-ai gov gaiq nail ganl\n14Ngal heldaiq gai-aivq-u phao, phulleq deel nqdil bhai ya moel-a nail ngaol. Tsaol-aq nail Yaqyov khe-ai dul nail teevq gaq, nqdil al bhai jaoldeel-nvq thaq nail ngaol. Aivq neq, heel uqtsaoq tsaoq khi, gaiqaoq aqtav teevq keiv nieivq thaiq-ai thaq nail ngaol. 15Nqtavq gaqkhoel yaoq gaq yaoq, uqhuq thaoq nail ilkhaol il ma nee dov lee khi, nqdil bhai jaoldeel-nvq thaq nail al gaq bhai gul gul-ail khi ge bhiq nail: “Miltsaq kovtavq-ai gov mi lal-aoq thaq nial. Gov gaiq mao lal-aoq thaq nail ngel-i mail, gaiqaoq oil khi gaiq ail yaoq” dai, ge bhiq-a nail ngaol. 16Aq-u phao, nqdil bhai jaoldeel-nvq thaq nail al gaq, aivq nail gaiqaoq-i mail miltsaq kovtavq khe gov iqsanl bhai, lav leel khi gaiq gil-a nail ngaol.\n17Nqtavq gaqkhoel yaoq gaq yaoq, nqtavq kovtavq khe uqhuq thaoq nail ilkhaol il ma nee dov lee-a nail ngaol. Aivq iqsanl, gaiqaoq aqtav teevq keiv aol nail ngaol. 18Aq-u phao, miqjaq nail kovtavq-ai bhaqaoq jiav nail nqtavq gaqkhoel teevq gaq laol duq nee dov lee khi, gaiqaoq aqtav aol nail al gaq bhai gul gul-ail khi ge bhiq nail: “Gaiqaoq aqtav oil khi, miltsaq kovtavq khe aqheeq tsil juq nail dailphul bhai gaiq yaoq. Khul khi mail dai ngal-aq neq, aqheeq tsil juq aqheeq mi lal-aoq thaq nial” dai, ge bhiq-a nail ngaol. 19Nqtavq gaqkhoel al gaq, aivq nail gaiqaoq-i mail miltsaq kovtavq khe aqheeq tsilju aqheeq iqsanl bhai, gaiq gil gaq-al ngal-aq neq, aqheeq tsilju nail ullul naoq dov duq bhai hoel bhoel-a nail ngaol. Aqheeq tsilju nail ullul naoq dov duq al neq, Miqyail neema phail nail phaq pevq nail ngaol. 20Aqheeq tsilju nail ullul naoq dov duq al bhai, meenq meenq jail bhai naoq naoq-ail naoq dol-aivq-u phao, aqsivq dov lee-a nail ngaol. Aqsivq al neq, nvq yal lal kev dai deq khi, moeqphaq nail moeqkeivq bhai kev dai, navq nail ngaol.


Maqthaiq 25 AEU - Yeiqsul gaoq ge nail: “Aq-u n-gaol - Bible Search\nMaqthaiq 24 Maqthaiq 26\nYaqmai-aq yaqnoil tsel gaq nail ganl daoqma uqhuq daoq\n1Yeiqsul gaoq ge nail: “Aq-u n-gaol kev lal haq neq, Nqtavq Milkhaoq neq, niailhai dul nail ngaol. Yovqgavq nail phalmanq tsiq khi, khaqma hevq nail gaq bhai hav laq ail nail yaqmai-aq yaqnoil al tsel gaq khe-ai dul nail ngaol. 2Aqyu juq nail lavqkhoel khe ngaq gaq neq, neenoeq neekha maq aol-ail. Ngaq gaq neq, neenoeq neekha aol nail ngaol. 3Neenoeq neekha maq aol nail juq neq, yovqgavq nail phalmanq tsil-aivq-u phao, aqtseel al jaiq maq tsil-aivq-al. 4Neenoeq neekha aol nail juq neq, yovqgavq nail phalmanq tsil-aivq-u phao, aqtseel al jaiq iqsanl tsil-aivq-a nail ngaol. 5Khaqma hevq nail gaq lavqtsail mail maq lal-a nail ngel-i mail, aqyu juq iqsanl mail iqthaiq nul lee bhiq khi, iqthaiq kol laivq-a nail ngaol.\n6A bhai nee ngal-aq, ‘Khaqma hevq nail gaq lee-a nail ngaol. Aivq bhai hevq lal yaoq’ dai, hul-iq tsilma ma lal-u phao, yu khul nail ngaol.\n7Aq-u phao, yaqmai-aq yaqnoil al juq tsaoq thul khi, yovqgavq nail phalmanq lav bhaol-a nail ngaol. 8Neenoeq neekha maq aol nail al ngaq gaq neq, ‘Nvjuq nail phalmanq miv-ail nail ngel-i mail, nuljuq nail aqtseel micil bivq lavq yaoq’ dai, neenoeq neekha aol nail ngaq gaq bhai hal-a nail ngaol.\n9Thailhai ngaol-aoq, neenoeq neekha aol nail ngaq gaq ge kovq bhiq-a nail: ‘Nvjuq nail haqbhoil maq ngel nail neq, nuljuq nail haqbhoil maq lovq-ail jaol-aq. Nuljuq aqtseel gaoq nail tsaol-aq jaol nail bha ul ail yaoq’ dai, ge bhiq-a nail ngaol.\n10Aqyu juq ul ail thailthaiq-u phao, khaqma hevq nail gaq kev lee-a nail ngaol. Lainq-ai thaq nail ngaq gaq neq, aivq nee mail khaqma hevq nail bha aol lai-a nail ngaol. A bhai nee ngal-aq neq, lolgov pheeqthaiq-a nail ngaol.\n11Aq-u phao, yaqmai-aq yaqnoil al ngaq gaq kovq kev lal khi, ‘Heeqphaq-ol, heeqphaq-ol, nvjuq bhai lolgov phao lavq yaoq’ dai, hal nail ngaol.\n12Thailhai ngaol-aoq, ‘Ngal nuljuq bhai maldil dai, ge lavq bhel. Ngal nuljuq bhai maq heeq kivq-ail’ dai, ge kovq bhiq-a nail ngaol.\n13Alheel ngel-i mail, nuljuq aqn aqyanq bhai maq heeq nia nail ngel-i mail, aqgeel geel dai, jaol yaoq” dai, Yeiqsul ge bhiq-a nail ngaol.\nIlheel gaq yaqkav juq bhai phul av bhiq-ail ceevq-a nail ganl daoqma uqhuq daoq\n14Yeiqsul gaoq ge nail: “Aqyanq al neq, tsaol-aq teevq gaq yaoq khaoq yaoq mil yaoq bhai ail nail dai khi-u phao, aivq nail yaqkav juq bhai khul khi aivq nail nlmaoq juq aqyu juq bhai av bhiq-ail ceevq-a nail khe-ai, dul nail ngaol. 15Aivq aqyu juq nl nia nail bhai heldaiq khi, teevq gaq bhai neq, heel ngaq jao-ai, teevq gaq bhai neq, nvq jao-ai khi mail teevq gaq bhai neq, teevq jao-ai bivq-ail ceevq khi, dov ail-a nail ngaol. 16Heel ngaq jao-ai ya-a nail gaq teevq pov taivq-ail jaiq gaiq gaiq-ail khi, ngaq jao-ai gaiq jeq-a nail ngaol. 17Alhai dul dai, heel nvq jao-ai ya-a nail gaq iqsanl, nvq jao-ai gaiq jeq-a nail ngaol. 18Thailhai ngaol-aoq, heel teevq jao-ai ya-a nail gaq, aivq nail ilheel gaq-i mail bivq-ail ceevq-a nail heel al oil khi miltsaq bhai duq pheeq ail-a nail ngaol.\n19Aqyanq maoq lal-u phao, yaqkav al juq nail ilheel gaq kovq lal khi, aivq aqyu juq nee mail teevq gaq khe-ai, phul heel saol-nvq daiq-a nail ngaol. 20Heel ngaq jao-ai ya-a nail yaqkav al gaq, jailjeq ngaq jao-ai iqsanl oil lavq khi, ‘Heeqphaq-ol, naol ngaq bhai heel ngaq jao-ai bivq-ail ceevq-a nail ngaol. Heldaiq, ngal ngaq jao-ai gaiq jeq-a nail ngaol’ dai, ge bhiq-a nail ngaol.\n21Ilheel gaq ge nail: ‘Aqmeeq nial. Saljial ivq nail yaqkav aqmeeq gaq-ol, saljial ivq nail lavqkhoel naol ganl ganl yaq bhai nl-a nail ngel-i mail, ngal naoq bhai ganl ganl ma bhi nl nail ngaol. Ngaq-ai nee mail teevq gaq khe-ai, lavqkhiq tsao tsail lal yaoq’ dai, ge bhiq-a nail ngaol.\n22Heel nvq jao-ai ya-a nail al gaq iqsanl lal khi, ‘Heeqphaq-ol, naol ngaq bhai heel nvq jao-ai bivq-ail ceevq lavq-a nail ngaol. Heldaiq, ngal nvq jao-ai gaiq jeq-a nail ngaol’ dai, ge bhiq-a nail ngaol.\n23Ilheel gaq ge nail: ‘Aqmeeq nial. Saljial ivq nail yaqkav aqmeeq gaq-ol, saljial ivq nail lavqkhoel naol ganl ganl yaq bhai nl-a nail ngel-i mail, ngal naoq bhai ganl ganl ma bhi nl naol. Ngaq-ai nee mail teevq gaq khe-ai, lavqkhiq tsao tsail lal yaoq’ dai, ge bhiq-a nail ngaol.\n24Heel teevq jao-ai ya-a nail al gaq iqsanl lal khi, ‘Heeqphaq-ol, naol neq, mao-ail yanvq nail teevq gaq ngaol dai, ngal heeq kivq nail ngaol. Naoq-i mail maq haiq-a nail bhai naol gaiq khi, naoq-i mail maq kha-a bhai naol oil jil nail ngaol dai, ngal heeq kivq nail ngaol. 25Ngal naoq bhai geesil nail ngel-i mail, naoq nail heel duq pheeq-ai thaq nail ngaol. Thoiq, naoq nail nlmaoq naoq bhai bivq kovq naol’ dai, ge bhiq-a nail ngaol.\n26Ilheel gaq ge nail: ‘Mao-ail haqeiv, mao-ail doil nail yaqkav-ol, ngaq-i mail maq haiq-a nail bhai ngal gaiq khi, ngaq-i mail maq kha-a nail bhai ngal oil jil nail ngaol dai, naol heeq kivq nail phal-iq neq, 27ngaq nail phul thoil oil khi, phul phal nail tsaol-aq bhai phal bhiq nail tsaq nail ngaol. Alhai phal bhiq-a nail nul neq, ngal kovq lal-u phao, ngaq nail phul thoil khi jailjeq iqsanl, ngal ya nail ngaol.\n28Aivq nail lavqkhoel khe aol nail heel teevq jao-ai oil kovq khi, heel tsel jao-ai jiav nail gaq bhai bivq yaoq. 29Khul khi mail dai ngal-aq neq, jiav nail tsaol-aq yaoq gaq yaoq-ao nee bhai bivq laoq khi, aqyu juq maodai jiav lal nail ngaol. Maq jiav nail tsaol-aq bhai aqyu juq-i mail khal jiav nail juq bhai oil dov gil nail ngaol. 30Khul nail ganl maq tsoiq nail yaqkav thoil gaq bhai lavqniil phao navtsee deel jaol duq bhai he ha ail yaoq. A bhai khal jaol nail tsaol-aq, noeqhaq deedee nail lavqkhoel nioil khi, haoq gil keivq nail ngaol’ ” dai, ge bhiq-a nail ngaol.\nJeq-e jaq-a iqsanl bhai yalkhaq dal nail ganl\n31Yeiqsul gaoq ge nail: “Tsaol-aq nail Yaqyov, aivq nail seiqleiq khaoqsail doi khi yavq kha lee nail ngaol. Nqtavq gaqkhoel iqsanl mail aivq nee mail yavq kha lee nail ngaol. Aq-u phao, aivq aivq nail seiqleiq khaoqsail jiav nail Heeqphaq nail doiqbev bev ma bhai jaoldeel nail ngaol. 32A bhai nee ngal-aq, jeq-e jaq-a iqsanl mail aivq nail sivtavq bhai bhi jil lal nail ngaol. Yaol lovq nail gaq, yaol khi civqmeiv bhai bhoilpav nail khe-ai, aivq aqyu juq bhai bhoilpav nail ngaol. 33Yaol juq bhai aivq nail lavqmal phao bhi jaol khi, civqmeiv juq bhai neq, lavqtsel phao bhi jaol nail ngaol.\n34A bhai nee ngal-aq neq, lavqmal phao jaol nail tsaol-aq juq bhai Heeqphaq niailhai ge bhiq nail ngaol: ‘Ngaq nail Aqbhu nail geeqlaoq ya-a nail tsaol-aq juq-ol, lal yaoq. Miltsaq teivq-u n-gaol nee nuljuq nail haqbhoil lav sav-ai thaq nail milkhaoq bhai jaol lal yaoq. 35Khul khi mail dai ngal-aq neq, ngal aoq moevq-u phao, nuljuq ngaq bhai aoq bhi jaq lavq-a nail ngaol. Ngal ulcuvq moevq-u phao, nuljuq ngaq bhai ulcuvq bhi daol lavq-a nail ngaol. Ngal daq-i pevq-u phao, nuljuq ngaq bhai hav lavq-a nail ngaol. 36Ngal aqgaq aqdoi maq jiav-u phao, nuljuq ngaq bhai aqgaq aqdoi bhi doi lavq-a nail ngaol. Ngal nal-u phao, nuljuq ngaq bhai lav sav lavq-a nail ngaol. Ngal thaonq bhai aol-u phao, nuljuq ngaq bhai heldaiq lee-a nail ngaol’ dai, ge bhiq nail ngaol.\n37Aq-u phao, tsaq nail daol nail tsaol-aq al juq niailhai ge kovq bhiq nail ngaol: ‘Heeqphaq-ol, naol aoq moevq-u phao, nvjuq moel khi, aoq bhi jaq-a nail khaq mao jiav nail-aiq. Naol ulcuvq moevq-u phao, nvjuq ya moel khi, ulcuvq bhi daol-a nail khaq mao jiav nail-aiq. 38Naol daq-i pevq-u phao, nvjuq ya moel khi hav-a nail, khaq mao jiav nail-aiq. Naol aqgaq aqdoi maq jiav-u phao, nvjuq ya moel khi aqgaq aqdoi bhi doi-a nail, khaq mao jiav nail-aiq. 39Naol nal-u phao maqkhaiq, thaonq bhai aol-u phao maqkhaiq, nvjuq ya moel khi naoq bhai heldaiq lee-a nail, khaq mao jiav nail-aiq’ dai, ge kovq bhiq-a nail ngaol.\n40Aq-u phao, Heeqphaq niailhai ge kovq bhiq nail ngaol: ‘Ngal nuljuq bhai maldil dai, ge lavq bhel. Nuljuq ngaq nail aqivq jaqbheq niil juq nail lavqkhoel khe, yu nee maqtsil theq jaiq nail teevq gaq bhai nl bhiq-a nail ngel-i mail, ngaq bhai nl lavq-a phaq pevq nail ngaol’ dai, aqyu juq bhai ge kovq bhiq nail ngaol.\n41A bhai nee ngal-aq neq, lavqtsel phao jaol nail tsaol-aq juq bhai aivq niailhai ge bhiq nail ngaol: ‘Geeqlaoq aqdoil ya nail tsaol-aq juq-ol, ngaq-ai nee gaoq ail ceiv ceiv khi, neivq heeqphaq nail haqbhoil khi aivq nail gaqkhoel juq nail haqbhoil lav sav-ai thaq nail, nqmaq maqluv halyeel tovq nail miqjaq lavqkhoel bhai aol ail yaoq. 42Khul khi mail dai ngal-aq neq, ngal aoq moevq-u phao, nuljuq ngaq bhai aoq maq bhi jaq lavq-al. Ngal ulcuvq moevq-u phao, nuljuq ngaq bhai ulcuvq maq bhi daol lavq-al. 43Ngal daq-i pevq-u phao, nuljuq ngaq bhai maq hav lavq-al. Ngal aqgaq aqdoi maq jiav-u phao, nuljuq ngaq bhai aqgaq aqdoi maq bhi doi lavq-al. Ngal nal-u phao maqkhaiq, thaonq bhai aol-u phao maqkhaiq, nuljuq ngaq bhai maq heldaiq lee-al’ dai, ge bhiq nail ngaol.\n44Aqyu juq niailhai ge kovq bhiq nail ngaol: ‘Heeqphaq-ol, naol aoq moevq nail, ulcuvq moevq nail, daq-i pevq nail, aqgaq aqdoi maq jiav nail, nal nail, thaonq bhai aol nail bhai nvjuq ya moel khi naoq bhai maq tsaojao-ai bhiq-a nail, khaq mao jiav nail-aiq’ dai, aivq bhai naldaiq bhiq nail ngaol.\n45Aq-u phao, aivq niailhai ge kovq bhiq nail ngaol: ‘Ngal nuljuq bhai maldil dai, ge lavq bhel. Ngaq nail aqivq jaqbheq niil juq nail lavqkhoel khe, yu nee maqtsil theq jaiq nail teevq gaq bhai nuljuq maq nl bhiq-a nail ngel-i mail, nuljuq ngaq bhai maq nl lavq-a nail phaq pevq nail ngaol’ dai, aqyu juq bhai ge kovq bhiq nail ngaol.\n46Alheel ngel-i mail, aqyu juq neq, nqmaq maqluv halyeel khoeq nail jiovq nail lavqkhoel bhai ya aol ail nail ngaol. Thailhai ngaol-aoq, tsaq nail daol nail tsaol-aq nqmaq maqluv halyeel doevq nail bhai ya aol lai nail ngaol” dai, Yeiqsul ge bhiq-a nail ngaol.


Gaqkhoel 22 AEU - “Aqivq jaqbheq juq-ol, ngaq nail ganl - Bible Search\nGaqkhoel 21 Gaqkhoel 23\n1“Aqivq jaqbheq juq-ol, ngaq nail ganl nuljuq bhai ge kovq-ai leevq nail daoq bhai, teevq pov naldaiq lavq yaoq” dai, ge bhiq-a nail ngaol. 2Aivq Heiqbhail daoq ge nail bhai, aqyu juq ya gaiq-u phao, iqmoeq-u nee maqtsil aqtsi tsu dai, pevq ail-a nail ngaol.\nAq-u phao, Paolluv niailhai ge nail ngaol: 3“Ngal neq, Gillilciv milkhaoq Daqsul meenq bhai doevq lee-a nail Yuldav nail tsaol-aq teevq gaq pevq nail ngaol. Ngal meenq niil meenq bhai eeq lal khi, saqlaq Gaqmaqleiqlal jaol nail bha haoqgavq saol eel lavq-a nail ngaol. Ngadao nail aqphiq aqbhal juq nail aoldaoq kovqdaoq juq bhai ngal iqsanl mail aqmeeq-ai saol gaq khi, yanqgaol niai jil lal thaq nail nuljuq khe-ai, Miqyail bhai neema kev deedee nail tsaol-aq teevq gaq ngaol. 4Yeiqsul nail gailkhaol bhai tsaothe nail tsaol-aq juq bhai, sil nail bhai kev dai, ngal khoeq bhiq jiovq bhiq-a nail ngaol. Yaqyov-aq khi yaqmai-aq juq bhai nieivq khi thaonq bhai laol bhiq-a nail ngaol. 5Ngal ge thailthaiq nail ganl niil maldil ngel nail ngaol dai, Philma khi Yuldav tsaol-aq nail aqivq aqtsu juq iqsanl mail salkhil khanq nia nail ngaol. Daqmaqsail meenq bhai jaol nail aqivq jaqbheq Yuldav nail tsaol-aq juq jaol nail bha gevq bhiq-a nail haoqgavq, aqyu juq ngaq bhai bivq lavq-a nail ngaol. Alheel ngel-i mail, a bhai jaol nail Khali yaq juq bhai nieivq khi, Yeiqlulsaqlaiq meenq bha nieivq khal leevq khi khoeq bhiq jiovq bhiq nail haqbhoil, Daqmaqsail meenq bhai ngal lai-a nail ngaol” dai, ge bhiq-a nail ngaol.\nPaolluv neema thaqtsaol nail tsaol-aq pevq lal-a nail bhai, ge daiq bhiq-a nail ganl\n6Paolluv gaoq ge nail: “Ngal Daqmaqsail meenq nail aqjail bhai lai kev-u phao, n-gaol gaol kav kav lal nail yanq bhai thaiqphuq dai, nqtavq kovtavq nee kav deedee nail aqbhaq ngaq nail teevq jaoq bhaq lee-a nail ngaol. 7Ngal miltsaq bhai ga tsuq ail-a nail ngaol. Aq-u phao, ‘Saolluv-ol, Saolluv-ol, khul khi mail, naol ngaq bhai khoeq lavq jiovq lavq nail-aiq’ dai, ge nail aqthel bhai ngal ya gaiq-a nail ngaol.\n8‘Heeqphaq-ol, naol khaq sil gaq’ dai, ngal naldaiq-u phao, ‘Ngal neq, naoq-i mail khoeq bhiq jiovq bhiq thailthaiq nail Naqsaqlail meenq yaq Yeiqsul ngaol’ dai, aivq ngaq bhai ge lavq-a nail ngaol. 9Ngaq-ai nee lai-a nail tsaol-aq juq aqbhaq al bhai ya moel-a nail ngaol. Thailhai ngaol-aoq, ngaq bhai ge tsaoq lee-a nail al gaq nail aqthel bhai, aqyu juq maq ya gaiq-al.\n10‘Heeqphaq-ol, ngal khalhai ya khi nail-aiq’ dai, naldaiq-u phao, ‘Thul khi Daqmaqsail meenq bhai lai yaoq. Naoq bhai bhi nl nail dai, lainq-ai thaq nail yaoq phaq yaoq-ao nee, a bhai naoq bhai ge lavq naol’ dai, Yeiqsul ngaq bhai ge lavq-a nail ngaol. 11Aqbhaq al bhaqda nee ngaq nail maivneev maq moel kivq dai, pevq ail-a nail ngel-i mail, ngaq nail aqtsaoq al juq-i mail aqlavq bhai bhi nieivq thaiq khi Daqmaqsail meenq bhai aol lai-a nail ngaol.\n12A bhai, Aqnaqnil dai mil-ai thaq nail teevq gaq jaol nail ngaol. Aivq neq, a bhai jaol nail Yuldav nail tsaol-aq iqsanl nail lavqkhoel bhai aqmil aqmeeq dov nail nee ovqtavq, aoldaoq kovqdaoq nail haoqnao aqmeeq-ai tsaothe khi, Miqyail bhai ev nail ngaol. 13Aivq ngal jaol nail bha lal khi, ngaq nail aqjail bhai thulphaol khi, ‘Jaqbheq Saolluv-ol, maivneev moel lal yaoq’ dai, ge-u phao, teevq pov taivq-ail maivneev moel lal khi, aivq bhai moel-a nail ngaol.\n14Aq-u phao aivq ge nail: ‘Naol Miqyail neema tsaq nail phaq bhai heeq nia lal dai maqkhaiq, Tsaqnail Daolnail gaq bhai ya moel dai maqkhaiq, aivq-i mail ge nail daoq ya gaiq dai maqkhaiq, ngadao nail aqphiq aqbhal nail Miqyail naoq bhai, tsel dov-ai thaq nail ngaol. 15Khul khi mail dai ngal-aq neq, naoq-i mail ya gaiq ya moel-a nail juq, tsaol-aq iqsanl nail sivtavq bhai aivq nail haqbhoil naol salkhil ya khanq nail ngaol. 16Niil aq-il, nii naq nii naq-ail thaq gaoq jaol. Thul khi ulcuvq saol yaoq, Miqyail bhai geeqlaoq hal nail lavqkhoel nee, naoq nail oeqbal bhi tsiqhaol yaoq’ dai, ge lavq-a nail ngaol.”\nPaolluv bhai yu nail jeq-e jaq-a jaol nail bha khoel gai-aivq-a nail ganl\n17Paolluv gaoq ge nail: “Yeiqlulsaqlaiq meenq bha kovq lee khi, uqhuq thaoq nail ilkhaol il ma nail lavqkhoel bhai geeqlaoq hal thailthaiq-u phao, Aqhaqlal nail lavqkhoel bhai ngal niailhai ya moel-a nail ngaol. 18Yeiqsul bhai ngal ya moel-a nail ngaol. Aivq ngaq bhai ge nail: ‘Lavqtsail mail lainq khi, Yeiqlulsaqlaiq meenq nee dov ail yaoq. Khul khi mail dai ngal-aq neq, niai jaol nail tsaol-aq juq neq, naol ngaq nail ganl salkhil khanq nail bhai maq hav bhoel-ail dai, ge lavq-a nail ngaol.’\n19Aq-u phao, ngal niailhai ge kovq bhiq-a nail ngaol: ‘Heeqphaq-ol, uqhuq thaoq nail ilkhaol khal jiav nail bhai ngal ail khi, naoq bhai neema thaqtsaol nail tsaol-aq juq bhai nieivq nieivq-ail khi deeq-a nail ganl, aqyu juq aqmeeq-ai heeq nia nail ngaol. 20Naoq nail ganl salkhil khanq nail Saqteiqphaq bhai yu liv heivq-u phao, ngal iqsanl aqjail bhai thulphaol khi, aqyu juq-i mail nl nail ganl bhai neema tsaq-a nail ngaol. Aivq bhai liv heivq-a nail tsaol-aq nail aqgaq aqdoi bhai ngal lovq-a nail ngaol’ dai, ngal ge bhiq-a nail ngaol.\n21Thailhai ngaol-aoq, aivq ngaq bhai ge nail: ‘Ail yaoq. Eqyal bha jaol nail, yu nail jeq-e jaq-a jaol nail bha, ngal naoq bhai khoel gai-aivq naol’ dai, Yeiqsul ngaq bhai ge lavq-a nail ngaol.”\n22Daoq al daoq ge lal-u phao kev dai, Paolluv-i mail ge nail bhai tsaol-aq munl munl ma al juq naldaiq nail ngaol. Thailhai ngaol-aoq, daoq al daoq bhai ya gaiq-u phao, aqyu juq mailma-ail gul khi ge nail: “Tsaol-aq thoil gaq bhai thaq gaoq bhi doevq! Heivq yaoq! Aqdoevq doevq nail maq geel-nvq-ail” dai, gul nail ngaol.\n23Aqgaq aqdoi liv dil nail juq liv dil khi, khaqlail haiq dil nail juq haiq dil haiq dil-ail, alhai gul nail ngaol. 24Genl dev nail teevq hinl gaq nail aqivq al gaq, Paolluv bhai genl dev nail juq nail ilkhaol nail lavqkhoel bhai hevq bhoel-aivq nail haqbhoil aivq nail tsaol-aq bhai daoq bivq khi, khul khi mail Yuldav nail tsaol-aq juq aivq bhai alhai gul nail ganl bhai ya heeq kivq dai, Paolluv bhai deeq khi peivtsel daiq yaoq dai, daoq bivq-a nail ngaol. 25Thailhai ngaol-aoq, aivq bhai neeqtsaq-i mail jiivq nail dai khi, pheethaiq gaq-u phao, Paolluv genl dev teevq yal gaq nail aqivq bhai ge bhiq-a nail: “Lolmav milkhaoq yaq teevq gaq bhai yalkhaq maq dal ceiv dai, thailhai deeq nail ya nail laiq” dai, ge bhiq-a nail ngaol.\n26Aqivq al gaq daoq al daoq bhai ya gaiq-u phao, genl dev nail teevq hinl gaq nail aqivq jaol nail bha lai khi ge bhiq lai-a nail: “Naol khalhai khi nail khi-iq. Tsaol-aq al gaq neq, Lolmav milkhaoq yaq ngel lao thaq nail ngaol” dai, ge bhiq-a nail ngaol. 27Aq-u phao, genl dev nail teevq hinl gaq nail aqivq al gaq Paolluv jaol nail bha ail khi, “Naol Lolmav milkhaoq yaq laiq” dai, naldaiq-u phao, “Ngel naol” dai, Paolluv ge kovq bhiq-a nail ngaol.\n28Aqivq al gaq ge nail: “Ngaq neq, phul maodai bivq khi Lolmav milkhaoq yaq pevq lal-a nail ngaol”. Paolluv ge nail: “Ngal neq, doevq lee-u nee mail Lolmav milkhaoq yaq ngaol” dai, ge bhiq-a nail ngaol.\n29Aq-u phao, Paolluv bhai deeq deeq-ail naldaiq nail dai, lainq-ai thaq nail tsaol-aq al juq teevq pov taivq-ail haoqnaol phao jiiv kovq lee-a nail ngaol. Genl dev teevq hinl gaq nail aqivq al gaq neq, aivq-i mail phee-ai thaq nail Paolluv niil gaq, Lolmav milkhaoq yaq pevq nail dai, heeq nia-u phao, deel-nq-ail bhiq-a nail ngaol.\nPaolluv Yuldav nail tsaol-aq maoqbhaoq nl nail juq nail sivtavq bhai ail kev-a nail ganl\n30Yuldav nail tsaol-aq Paolluv nail kovtavq bhai khul khi mail oeqbal alhai thaq nail bhai maldil ya heeq kivq dai, niaohao nqhao Philma juq khi maoqbhaoq nl nail munl munl ma juq bhai genl dev teevq hinl gaq nail aqivq al gaq-i mail bhi jil lal-a nail ngaol. A bhai nee ngal-aq, Paolluv bhai pheel khi, aqyu juq nail sivtavq bhai hevq thaq-ail bhiq-a nail ngaol.


Yaolhaq 19 AEU - A bhai nee ngal-aq, Phillav-i mail - Bible Search\nYaolhaq 18 Yaolhaq 20\n1A bhai nee ngal-aq, Phillav-i mail Yeiqsul bhai hevq dol-aivq khi, neeqtsaq-i mail bhi jiivq deedee-a nail ngaol. 2Genl dev nail juq aqgoe aqjiav-i mail heel uqtsaoq khe-ai jievq khi, aivq bhai nieivq tsaoq bhiq-a nail ngaol. A bhai nee ngal-aq, nel nav nav nail heeqphaq nail phailkhaoq heelma nieivq doi bhiq-a nail ngaol. 3Aqyu juq aivq nail aqjail bhai lai khi, “Yuldav nail tsaol-aq nail heeqphaq, geeqlaoq eeq dei-eiq” dai, ge ge-ail khi, bhaqbha bhai teiv-a nail ngaol.\n4Phillav teevq pov gaoq dov lee khi ge nail: “Ngal tsaol-aq niil gaq nail lavqkhoel khe laiq nail tsa nail teevq phaq iqsanl, maq moel-al dai, nuljuq ya heeq nia dai, ngal aivq bhai nuljuq jaol nail bha hevq dol leevq-a nail ngaol” dai, aqyu juq bhai ge bhiq-a nail ngaol. 5Aq-u phao, Yeiqsul neq, aqgoe uqtsaoq tsaoq khi, nel nav nav nail heeqphaq nail phailkhaoq heelma iqsanl doi khi mail, dov lee-a nail ngaol. “Tsaol-aq niil gaq bhai heldaiq daiq-o” dai, Phillav aqyu juq bhai ge bhiq-a nail ngaol.\n6Philma juq khi mail uqhuq thaoq nail ilkhaol il ma bhai lovq phail nail juq Yeiqsul bhai ya moel-u phao, aivq bhai, “Lavqyavq kovtavq bhai tavq heivq yaoq, tavq heivq yaoq” dai, mailma-ail ge nail ngaol. Phillav ge nail: “Nuljuq yovqgavq bhai yovqgavq aivq bhai he dol-aivq khi, lavqyavq kovtavq bhai tavq heivq ail yaoq. Ngal aivq nail lavqkhoel khe laiq nail tsa nail teevq phaq iqsanl, maq moel-al” dai, aqyu juq bhai ge bhiq-a nail ngaol.\n7Yuldav nail tsaol-aq juq ge nail: “Nvjuq nail aoldaoq kovqdaoq jiav nail khe-ai, nl haq neq, aivq sil nail tsaq nail ngaol. Khul khi mail dai ngal-aq neq, aivq neq, ‘Ngal Miqyail nail Yaqyov ngaol’ dai, ge nail ngaol.”\n8Phillav daoq al daoq ya gaiq-u phao, iqmoeq-u nee maqtsil gaoq geesil lal bhiq-a nail ngaol. 9Aivq haol ilkhaol lavqkhoel bha gaoq aol lal khi, “Naol khaq bha nee lal-a nail tsaol-aq” dai, Yeiqsul bhai naldaiq-a nail ngaol. Thailhai ngaol-aoq, Yeiqsul aivq bhai khul teevq phaq iqsanl, maq ge kovq bhiq-al. 10Alheel ngel-i mail, Phillav ge nail: “Khul khi mail, naol ngaq bhai daoq maq ge tsaoq lal nail-aiq. Naoq bhai phaiq bhi nail maqkhaiq, naoq bhai lavqyavq kovtavq bhai tavq heivq nail maqkhaiq, ngal bhaqaoq jiav nail bhai, naol maq heeq kivq-ail laiq” dai, aivq bhai ge bhiq-a nail ngaol.\n11Yeiqsul ge nail: “Miqyail-i mail naoq bhai bhaqaoq bivq-ai thaq nail ngel-i mail taivq-ail, naol ngaq nail kovtavq bhai bhaqaoq jiav nail ngaol. Alheel ngel-i mail, ngaq bhai naoq nail aqlavq lavqkhoel bhai av bhiq-a nail gaq neq, naoq-ai nee maqtsil oeqbal eeq jaiq nail ngaol” dai, ge bhiq-a nail ngaol.\n12Daoq al daoq bhai Phillav ya gaiq-u phao, Yeiqsul bhai phaiq bhiq nail gailkhaol halpov nail ngaol. Thailhai ngaol-aoq, Yuldav nail tsaol-aq juq mailma-ail ge nail: “Naol aivq bhai phaiq bhiq haq neq, naol heeqphaq Gailsaq nail aqtsaoq maq ngel yaoq-aol. Yovqgavq bhai yovqgavq, heeqphaq ngaol dai, ge nail tsaol-aq neq, heeqphaq Gailsaq bhai genl dev nail tsaol-aq ngaol” dai, ge bhiq-a nail ngaol.\n13Daoq al daoq bhai Phillav ya gaiq-u phao, Yeiqsul bhai lavqniil bha hevq dol leevq khi, lovmav-i mail kheq-ai thaq nail jaol duq dai, khul nail bha jiav nail yalkhaq dal nail doiqbev bev ma bhai jaoldeel lai-a nail ngaol. Lovmav-i mail kheq-ai thaq nail jaol duq al bhai, Heiqbhail daoq neq, Gaqbhaqdaq dai, khul nail ngaol. 14Aq-u n-gaol neq, Bhaqsaqkhaq bhaoqaiq lav sav nail haqbhoil lainq nail aqn pevq khi, n-gaol gaol kavkav lal-aiq nail ngaol. Phillav tsaol-aq al juq bhai ge bhiq-a nail: “Nuljuq nail heeqphaq bhai heldaiq yaoq” dai, ge bhiq-a nail ngaol.\n15Aq-u phao, aqyu juq gul nail: “Aivq bhai heivq yaoq. Aivq bhai heivq yaoq. Lavqyavq kovtavq bhai tavq heivq yaoq” dai, gul nail ngaol. Phillav aqyu juq bhai gaoq ge bhiq-a nail: “Nuljuq nail heeqphaq bhai lavqyavq kovtavq bhai tavq heivq-o laiq.” Aq-u phao, Philma juq ge nail: “Nvjuq nail heeqphaq neq, heeqphaq Gailsaq teevq gaq teevq-eel ngaol” dai, ge bhiq-a nail ngaol.\n16A bhai nee ngal-aq, Yeiqsul bhai lavqyavq kovtavq bhai tavq heivq nail haqbhoil, Phillav-i mail aqyu juq nail aqlavq lavqkhoel bhai av kovq bhiq-a nail ngaol.\nYeiqsul bhai lavqyavq kovtavq bhai tavq heivq-a nail ganl\nA bhai nee ngal-aq, aqyu juq-i mail, Yeiqsul bhai he dol-aivq-a nail ngaol. 17Yeiqsul aivq nail lavqyavq bavq khi, Uqcov dai khul nail jaol duq bha lai kev-a nail ngaol. Jaol duq al dao bhai, Heiqbhail daoq neq, Gaollaqgaoldav dai, khul nail ngaol. 18Al bhai, aqyu juq aivq bhai lavqyavq kovtavq bhai tavq heivq-a nail ngaol. Tsaol-aq nvq gaq bhai iqsanl, aivq nail jail-nq phao teevq phao teevq gaq dai, tavq thaiq-ai thaq khi, aivq bhai neq, gaoltsi bhai tavq thaiq-ai thaq nail ngaol.\n19Heeqphaq Phillav-i mail haoqgavq gevq khi, lavqyavq kovtavq bhai bhi tavq bav-ai thaq nail ngaol. “Niil gaq neq, Yuldav nail tsaol-aq nail Heeqphaq pevq nail Naqsaqlail meenq bhai jaol nail Yeiqsul ngaol” dai, gevq-ai thaq nail ngaol. 20Yeiqsul bhai lavqyavq kovtavq bhai tavq thaiq-ai thaq nail jaol duq al neq, meenq nee mail mao-ail maq eq nail ngel-i mail, tsaol-aq maodai haoqgavq gevq-ai thaq nail al bhai ya ge nail ngaol. Haoqgavq al neq, Heiqbhail nail daoq, Latinq nail daoq, Heiqlaqsal nail daoq, niil hail phaq hail phaq-ail gevq-ai thaq nail ngaol. 21Philma juq Phillav bhai ge bhiq lai-a nail: “Yuldav nail tsaol-aq nail Heeqphaq dai, maq gevq mail, tsaol-aq niil gaq yovqgavq bhai yovqgavq, Yuldav nail tsaol-aq nail Heeqphaq ngaol dai, ge nail ngaol dai, gevq nail neq, tsaq jaiq nail ngaol” dai, ge bhiq-a nail ngaol.\n22Phillav ge nail: “Ngaq-i mail gevq gaq-a nail phaq neq, khal gevq-ai thaq nail khe-ai, ya bhi jiav nail ngaol” dai, ge bhiq-a nail ngaol.\n23Genl dev nail juq Yeiqsul bhai lavqyavq kovtavq bhai tavq thaiq gaq-u phao, aivq nail aqgaq aqdoi bhai liq bhoil bhoil khi, teevq gaq teevq bhoil oil-a nail ngaol. Lavqkhoel phao doi bhoel nail phailkhaoq heelma al keiv iqsanl, aqyu juq oil-a nail ngaol. Phailkhaoq al keiv neq, phalkhaol maq bhao dai, teevq keiv keiv lao-ail teevq pov taivq-ail yavq thaq nail ngaol.\n24Alheel ngel-i mail, aqyu juq ge nail: “Phailkhaoq niil keiv maq he pav mail, khaq sil gaq oil nail tsaq nail ngel-ail dai, ya heeq kivq dai, eellaoq bheq bhel” dai, teevq gaq nee teevq gaq ge pheeljaq nail ngaol. Aqyu juq alhai ge nail neq,\n“Aqyu juq ngaq nail\naqgaq aqdoi bhoilpav khi,\nngaq nail phailkhaoq\nkha sil gaq oil nail\ntsaq nail ngel-ail dai,\neellaoq bheq khi\noil nail ngaol” dai,\nJalliq lavqkhoel-ai gevq-ai thaq nail daoq al daoq bhee lal dai, genl dev nail juq alhai nl-a nail ngaol.\n25Yeiqsul nail lavqyavq aqjail bhai thulphaol nail tsaol-aq juq neq, Yeiqsul nail aqma, Yeiqsul nail meelmee, Gaqlaolphal nail khaqma Maqlil khi Maqgaqdaqlal meenq bhai jaol nail Maqlil, niil liq gaq ngaol. 26Yeiqsul neq, aivq nail aqma khi aivq mailma-ail gaiq-a nail yaqlaol al gaq, a bhai thulphaol nail bhai ya moel-u phao, “Aqma-ol, aivq bhai naoq nail yaq khe-ai saol-nvq yaoq” dai, ge bhiq-a nail ngaol. 27A bhai nee ngal-aq, yaqlaol al gaq bhai iqsanl, “Aivq naoq nail aqma khe-ai, saol-nvq yaoq” dai, ge bhiq-a nail ngaol. Aq-u n-gaol nee ngal-aq, yaqlaol al gaq Yeiqsul nail aqma bhai he kol-aivq khi, aivq nail ilkhaol bha bhi jaol-a nail ngaol.\n28Niil thal khe pov neq, yaoq phaq yaoq-ao nee bhee lal gaq-ao nail ganl, Yeiqsul heeq nia nail ngaol. Jalliq lavqkhoel bhai gevq-ai thaq nail khe-ai bhee lal dai, “Ulcuvq moevq-il” dai, Yeiqsul ge nail ngaol. 29A bhai, aqtsel tsel nail aqheeq tsilju nail ullul deq nail caivlov heeq yaq teevq heeq, jiav nail ngaol. Aqyu juq iqyaq iqma khe mullul khe-ai dul nail niaqpeovq teevq khai oil khi, aqtsel tsel deedee nail aqheeq tsilju nail ullul nail lavqkhoel bhai gov deev-a nail ngaol. A bhai nee ngal-aq, lunl aqkhaoq bhai soiqtsaoq khi, Yeiqsul nail moeqthaoq bhai soiq tuv bhiq-a nail ngaol. 30Yeiqsul neq, aqtsel tsel deedee nail aqheeq tsilju nail ullul al daol gaq-al nee ngal-aq neq, “Ganl nl gil-aoq nail ngaol” dai, ge khi, uqhuq ga movq lee khi mail aqhaq ceiv-a nail ngaol.\nYeiqsul nail aqbhail bhai geeqkhaoq-i mail coev-a nail ganl\n31A bhai nee ngal-aq, lavqyavq kovtavq-ai tavq thaiq-ai thaq nail tsaol-aq al juq nail aqkhil deeq khoi khi, lavqyavq kovtavq nee bavq khal leevq nail haqbhoil, Yuldav tsaol-aq nail aqivq aqtsu juq heeqphaq Phillav bhai hal nail ngaol. Aq-u n-gaol neq, jaol n n-gaol nail haqbhoil lainq nail aqn pevq khi, sil thaq nail aqmaol al juq bhai jaol n n-gaol kev dai, lavqyavq kovtavq bhai maq bhi jiav movq nail ngel-i mail, aqyu juq alhai hal nail ngaol. Al ovqtavq, jaol n al n neq, meeq jaiq haol jaiq nail jaol n teevq n pevq nail ngel-i mail ngaol. 32Alheel ngel-i mail, genl dev nail juq neq, Yeiqsul nee mail lavqyavq kovtavq-ai bhi tavq thaiq-ai thaq nail tsaol-aq al nvq gaq nail aqkhil bhai deeq khoi-a nail ngaol. 33Genl dev nail juq, Yeiqsul nail aqjail bhai kev lee-u phao, Yeiqsul neq, sil ceiv-aoq thaq nail bhai ya moel khi, aqkhil maq deeq khoi dai, khaonq-a nail ngaol. 34Thailhai ngaol-aoq, genl dev nail teevq gaq-i mail Yeiqsul nail aqbhail bhai geeqkhaoq-i mail coev khi, aqsivq khi mail ulcuvq teevq pov taivq-ail il dol leevq-a nail ngaol. 35Pevq lal-a nail ganl bhai moel duq-a nail al gaq, nuljuq iqsanl neema thaqtsaol lal dai, salkhil khanq nail ngaol. Aivq ge nail neq, maldil tsaq khi, aivq daolcoev dai, ge lao thaq nial dai, aivq bhai aivq heeq nia-a nail ngaol. 36“Aivq nail haqeeq teevq khaoq iqsanl maq ya khoi-ail” dai, Jalliq lavqkhoel bhai gevq-ai thaq nail daoq al daoq bhee lal dai, alhai pevq lal-a nail ngaol. 37Jalliq lavqkhoel bhai teevq dao gaoq gevq-ai thaq nail: “Aqyu juq-i mail geeqkhaoq-i coev-a nail tsaol-aq al gaq bhai, aqyu juq heldaiq nail ngaol” dai, gevq-ai thaq nail ngaol.\n38A bhai nee ngal-aq, Aqlilmaqthaiq meenq bhai jaol nail, Yaolsai al gaq, Yeiqsul nail aqmaol bavq kol-aivq nail haqbhoil, heeqphaq Phillav bha hal lai-a nail ngaol. Yaolsai al gaq neq, Yuldav tsaol-aq nail aqivq aqtsu juq bhai geesil nail ngel-i mail, Yeiqsul nail yaqlaol aqtsi tsu dai, jiovq-nq thaq nail teevq gaq ngaol. Yeiqsul nail aqmaol bavq kol-aivq nia dai, Phillav aivq bhai daoq bivq-a nail ngel-i mail, aivq lai khi bavq kovq lai-a nail ngaol. 39Jel lal-u phao, Yeiqsul jaol nail bha nqkiv phao lal daiq-a nail Nilgaoldiq al gaq iqsanl, mullaq khi aqjaoq kheq khi lav sav-ai thaq nail huqbhiq nil nail aqtseel nvq tsel jao-ai niidai oil khi, Yaolsai nee mail ail-a nail ngaol. 40Aqyu nvq gaq Yeiqsul nail aqmaol bavq khi, huqbhiq nil nail aqtseel al bheq bav bheq bav-ail, Yuldav nail tsaol-aq maoltoev toev nail aolsaolkovq jiav nail khe-ai, haoltaiv deel haqphal-i mail maoltoev toev-a nail ngaol. 41Yeiqsul bhai lavqyavq kovtavq bhai tavq thaiq-a nail jaol duq al nail aqjail bhai, gaoqkhail teevq khail jiav nail ngaol. Gaoqkhail al khail nail lavqkhoel-ai, tsaol-aq teevq gaq iqsanl maq duqpheeq daiq-a nail, lovmav-i mail tavq-ai thaq nail luqdaol aqsivq teevq daol jiav nail ngaol. 42Aq-u n-gaol neq, Yuldav tsaol-aq nail jaol n n-gaol nail haqbhoil lainq nail aqn pevq khi, luqdaol al daol iqsanl, aqjail bhai jiav nail ngel-i mail, aqyu nvq gaq Yeiqsul bhai, al dao bhai duq pheeq-a nail ngaol.


Maqthaiq 12 AEU - Aq-u phao, Yeiqsul jaol n n-gaol gov - Bible Search\nMaqthaiq 11 Maqthaiq 13\nJaol n n-gaol yaqlaol juq gov gov nail cev jaq-a nail ganl\n1Aq-u phao, Yeiqsul jaol n n-gaol gov gov yal bhai ail pav-a nail ngaol. Aivq nail yaqlaol juq aoq moevq lal bhiq khi, gov gov nail cev+ jaq-a nail ngaol. 2Phaqliqsail juq al bhai ya moel-u phao, “Heldaiq, jaol n n-gaol maq nl khaoq nail phaq naoq nail yaqlaol juq nl thailthaiq-il thoq” dai, Yeiqsul bhai ge bhiq-a nail ngaol.\n3Yeiqsul ge kovq bhiq-a nail: “Daqbhil khi mail aivq nail aqtsaoq juq aoq moevq lal-u phao, khalhai khi-a nail bhai, nuljuq maq ge daiq haq-al laiq. 4Aivq Miqyail nail ilkhaol bhai aol lai khi, Philma Philyaq juq maq ngel nail neq, teevq gaq iqsanl maq jaq khaoq nail Miqyail bhai laol bhiq-ai thaq nail khaqmul oil jaq khi, aivq nail aqtsaoq juq bhai iqsanl bhi jaq-a nail ngaol. 5Al ovqtavq, Philma juq jaol n n-gaol uqhuq thaoq nail ilkhaol il ma lavqkhoel bhai ganl nl khi jaol n nail aol nl laiq khi ngaol-aoq, aqyu juq nail kovtavq bhai oeqbal maq kev lee-a nail bhai, aoldaoq kovqdaoq lavqkhoel bhai maq ge daiq haq-al laiq. 6Ngal nuljuq bhai maldil dai, ge lavq bhel. Uqhuq thaoq nail ilkhaol il ma nee maqtsil eeq nail gaq, niai jaol nail ngaol. 7‘Ngal laol bhiq nail phaq bhai oil movq nail maq ngel. Ngal gaoqhaq gaiq-a nail phaq bhai oil movq nail ngaol’ dai, gevq-ai thaq nail daoq al daoq bhai nuljuq heeq nia lao-aol kheel nul neq, oeqbal maq aol nail tsaol-aq bhai, nuljuq oeqbal maq thaq-ail. 8Khul khi mail dai ngal-aq, Tsaol-aq nail Yaqyov neq, jaol n n-gaol bhai iqsanl uvthaiq nail Heeqphaq ngaol” dai, ge bhiq-a nail ngaol.\n9Yeiqsul a bhai nee dov ail khi, al nail aqjail bhai jiav nail Yuldav nail tsaol-aq nail uqhuq thaoq nail ilkhaol bhai aol lai-a nail ngaol. 10A bhai aqlavq teevq phao sil thaq nail teevq gaq jaol nail ngaol. Phaqliqsail juq Yeiqsul nail kovtavq bhai oeqbal thaq movq-ai bhiq-a nail ngel-i mail, “Jaol n n-gaol yu nail nalgoel bhai lav meeq bhiq nail tsaq naol laiq” dai, Yeiqsul bhai naldaiq bhiq-a nail ngaol.\n11Yeiqsul aqyu juq bhai ge kovq bhiq-a nail: “Nuljuq nail lavqkhoel bhai tsaol-aq teevq gaq ganav aivq yaol teevq maol jaol n n-gaol khaqduq bhai ga bhoel-ail haq neq, maq nieivq dov bhiq nail khaq sil gaq jaol nail-aiq. 12Tsaol-aq neq, yaol nee maqtsil phoiq jaiq nail maq ngel-ail laiq. Alheel ngel-i mail, jaol n n-gaol aqmeeq phaq nl nail neq, nl khaoq naol” dai, ge bhiq-a nail ngaol.\n13A bhai nee ngal-aq, Yeiqsul tsaol-aq al gaq bhai, “Naoq nail aqlavq gaoltsaoq yaoq” dai, ge bhiq-a nail ngaol. Tsaol-aq al gaq gaoltsaoq-u phao, aqlavq yaoq phao yaoq khe-ai, meeq lal-a nail ngaol. 14Aq-u phao, Phaqliqsail juq uqhuq thaoq nail ilkhaol nee dov ail khi, khalhai khi Yeiqsul bhai ya heivq heeq dai, maoqbhaoq nl pheeljaq ail-a nail ngaol.\nMiqyail-i mail tsel dov-a nail yaqkav\n15Phaqliqsail juq aivq bhai heivq nail dai, maoqbhaoq nl nail ganl bhai Yeiqsul heeq nia-u phao, jaol duq al dao nee dov ail-a nail ngaol. Tsaol-aq maodai aivq nail haoqnao tsaothel-aivq khi, Yeiqsul aqyu juq iqsanl nail nalgoel bhai bhi meeq lai-a nail ngaol. 16Thailhai ngaol-aoq, “Ngaq nail ganl yu bhai thaq ge bhiq dei-eiq” dai, Yeiqsul aqyu juq bhai daoq bivq-a nail ngaol. 17Ganl niil neq, Miqyail nail haqbhoil gedan nail Ilsaqyal-i mail ge-ai thaq nail daoq bhi bhee lal-a nail ngaol. Aivq niailhai ge-ai thaq nail ngaol:\n18“Miqyail ge nail:\ntsel dov-ai thaq nail\nyaqkav bhai heldaiq yaoq.\nNgal aivq bhai\nneekhaol sil khi gaiq-a\naivq nee bhi jaol lee khi,\ntsaol-aq khalhai khi\npevq lal nail ganl\njeq-e jaq-a iqsanl bhai,\naivq ge daiq\nkhaq pheeljaq nail\ngul gul-ail ge nail\nGailphail lail ma bhai\naivq aqthel gul khi\nge nail daoq bhai\nteevq gaq iqsanl\nmaq ya gaiq daiq-ail.\n20Tsaq nail daol nail phaq\nmaq gaq lai-u kev dai,\nmaq khoi ceiv-ail dai,\nga tseq nail\nlunl aqkhaoq bhai\naivq maq ngaoq\ndoi thailthaiq nail\naivq maq lav miv-ail.\n21Jeq-e jaq-a iqsanl mail\naivq bhai noeqthunq\ndeedee nail ngaol’ dai,\nge-ai thaq ngaol” dai,\n22Aq-u phao, neivq aol lai-a nail ngel-i mail, daoq maq ge nia dai, maivpeivq peivq ail-a nail teevq gaq bhai, yu Yeiqsul jaol nail bha hel lavq-a nail ngaol. Yeiqsul tsaol-aq al gaq bhai lav meeq bhiq-u phao, daoq ge nia lal khi maivneev moel nia lal-a nail ngaol. 23Alhai pevq lal-a nail bhai, tsaol-aq iqsanl mail noeq-u maq dov dai pevq-ail khi, “Tsaol-aq niil gaq neq, Daqbhil nail Yaqyov ngel lao thaq nail meeq” dai, aqyu juq nail gaiqlaq bhai ge nail ngaol.\n24Thailhai ngaol-aoq, Phaqliqsail juq ya gaiq-u phao, “Aivq neq, neivq heeqphaq Bheiqsaqbhullav nail bhaqaoq bhai juq juq-ail, neivq bhai the dov nail niil” dai, ge nail ngaol. 25Yeiqsul aqyu juq nail neenoeq bhai heeq nia nail ngel-i mail, niailhai ge bhiq-a nail ngaol: “Milkhaoq khul khaoq maqkhaiq, yovqgavq nail gaiqlaq bhai munl bhoilpav khi, maq tsaq maq jil lai haq neq, luq-ail seil-ail nail ngaol. Meenq maqkhaiq, ildaoq maqkhaiq, yovqgavq nail gaiqlaq bhai munl bhoilpav khi, maq tsaq maq jil lai haq neq, maodai maq ivq-ail. 26Alhai dul dai, neivq Saqdaq neq, aivq uvthaiq nail neivq juq bhai the dov haq neq, aivq bhai aivq lav pav nail ngaol. Alhai nl haq neq, aivq uvthaiq nail milkhaoq khalhai khi ivq nia nail-aiq. 27Ngal Bheiqsaqbhullav nail bhaqaoq bhai juq juq-ail, neivq bhai the dov nail ngel haq neq, nuljuq nail tsaol-aq juq khaq sil gaq nail bhaqaoq bhai juq juq-ail, neivq bhai the dov nail-aiq. Alheel ngel-i mail, nuljuq ge nail maq tsaq-ail dai, aqyu juq yalkhaq dal lal nail ngaol. 28Thailhai ngaol-aoq, ngal Miqyail nail Aqhaqlal nail bhaqaoq bhai juq juq-ail, neivq bhai the dov nail ngel haq neq, Miqyail Milkhaoq nuljuq jaol nail bha kev lee-aoq nail ngaol.\n29Gaq mao-ail kav nail gaq bhai iqmoeq maq pheethaiq haq neq, teevq gaq iqsanl aivq nail ilkhaol bhai aol lai khi, aivq nail yalkav maq oil lai nia-ail. Gaq mao-ail kav nail al gaq bhai iqmoeq pheethaiq haq neq, aivq nail ilkhaol bhai aol lai khi, aivq nail yalkav oil lai kivq nail ngaol.\n30Ngal jaol nail phao maq jaol nail tsaol-aq neq, ngaq bhai neejiav jiav nail phao jaol nail ngaol. Ngaq-ai nee maq gov jil nail tsaol-aq neq, gov ha nail tsaol-aq ngaol. 31Alheel ngel-i mail, ngal nuljuq bhai maldil dai, ge lavq bhel. Tsaol-aq yaq-i mail nl bheeq-a nail oeqbal iqsanl khi mail, khal ge movq-ail ge-a nail yaoq phaq yaoq-ao nee, Miqyail oeqbal phaiq nia nail ngaol. Thailhai ngaol-aoq, Meeqnail Haolnail Aqhaqlal bhai khal ge movq-ail ge nail phaq bhai oeqbal maq phaiq lavq-ail. 32Tsaol-aq nail Yaqyov bhai khal ge movq-ail ge nail khul gaq nail oeqbal bhai maqkhaiq, phaiq bhiq nail ngaol. Thailhai ngaol-aoq, Meeqnail Haolnail Aqhaqlal bhai khal ge movq-ail ge nail khul gaq nail oeqbal bhai maqkhaiq, yeel niil yeel nail lavqkhoel bhai iqsanl, yaqhao khe yeel nail lavqkhoel bhai iqsanl, maq phaiq bhiq-ail” dai, ge bhiq-a nail ngaol.\nAqbhaol khi mail aqheeq nail ganl\n33Yeiqsul gaoq ge nail: “Aqbhaol aqmeeq ngel haq neq, aqheeq iqsanl aqmeeq ngaol. Aqbhaol maq meeq haq neq, aqheeq iqsanl maq meeq-ail. Alheel ngel-i mail, aqheeq bhai heldaiq haq neq, aqbhaol bhai heeq lal nail ngaol. 34Mao-ail haqeiv nail eellel khe-ai dul nail yaq juq-ol, nuljuq haqeiv nail tsaol-aq ngel-i mail, daoq aqmeeq khalhai khi ge nia heeq. Khul khi mail dai ngal-aq, neema lavqkhoel bhai teevq bhee aol nail khe-ai, moeqthaoq ge dol lavq nail ngaol. 35Tsaol-aq aqmeeq neq, yovqgavq nail aqmeeq phaq oil bhoel nail aqduq nee mail, aqmeeq phaq oil dol lavq nail ngaol. Haqeiv nail tsaol-aq neq, yovqgavq nail haqeiv nail phaq oil bhoel nail aqduq nee mail haqeiv nail phaq oil dol lavq nail ngaol. 36Ngal nuljuq bhai ge lavq bhel. Tsaol-aq yaoq gaq yaoq-ao nee, yovqgavq-i mail ganl maq tsoiq nail daoq khal ge-ai thaq nail khe-ai, yalkhaq dal-u n-gaol Miqyail bhai ya ge daiq bhiq nail ngaol. 37Khul khi mail dai ngal-aq, naol oeqbal aol nail laiq, maq aol nail laiq dai neq, naoq nail daoq bhai heldaiq khi yalkhaq dal nail ngaol” dai, ge bhiq-a nail ngaol.\nMao-ail haqeiv nail yeel niil yeel khe tsaol-aq neq, bhi heeq bhi moel nail phaq hal nail ngaol\n38Aq-u phao, aoldaoq kovqdaoq cavq nail cov nail juq khi mail Phaqliqsail teevq pav ganav juq, “Saqlaq-ol, bhi heeq bhi moel nail phaq nvjuq bhai nl daiq lavq-ai thoq” dai, Yeiqsul bhai ge bhiq-a nail ngaol.\n39Yeiqsul aqyu juq bhai ge bhiq-a nail: “Mao-ail haqeiv nail bheeq nail leel nail yeel niil yeel khe tsaol-aq neq, bhi heeq bhi moel nail phaq hal nail ngaol. Thailhai ngaol-aoq, Miqyail nail haqbhoil gedan nail Yaolnav nail bhi heeq bhi moel nail phaq maq ngel nail neq, yaoq phaq yaoq ngal nuljuq bhai maq nl daiq bhiq-ail. 40Yaolnav delgil maol ma nail ovqmav lavqkhoel bhai hail n hail kivq ya jaol-a nail khe-ai, Tsaol-aq nail Yaqyov iqsanl miltsaq lavqkhoel bhai hail n hail kivq ya jaol nail ngaol. 41Yalkhaq dal-u n-gaol, Nilnaqbheiq meenq bhai jaol nail tsaol-aq juq, yeel niil yeel khe tsaol-aq nee mail thul lal khi, yeel niil yeel nail tsaol-aq bhai yalkhaq dal nail ngaol. Khul khi mail dai ngal-aq neq, Yaolnav-i mail daoq cavq daoq cov cov bhiq-a nail ngel-i mail, aqyu juq oeqbal noeq pov-a nail ngaol. Niilniai, Yaolnav nee maqtsil eeq jaiq nail gaq jaol nail ngaol. 42Yalkhaq dal-u n-gaol, pul-nvq phao jiav nail milkhaoq khe heeqphaqma niil yeel khe tsaol-aq nee mail thul lal khi, yeel niil yeel nail tsaol-aq bhai yalkhaq dal nail ngaol. Khul khi mail dai ngal-aq neq, neenoeq neekha mao-ail eeq nail heeqphaq Saollavmoq nail daoq naldaiq lal nail dai khi mail, nqjail miljail nee mail aivq lal thaq nail ngaol. Niilniai, Saollavmoq nee maqtsil eeq jaiq nail gaq jaol nail ngaol” dai, ge bhiq-a nail ngaol.\nNeivq aqcavq gaoq aol kovq lal-a nail ganl\n43Yeiqsul gaoq ge nail: “Neivq aqcavq teevq maol tsaol-aq teevq gaq nail lavqkhoel nee dov ail khi, geelee deldeel jaol duq bhai gaqnaq naq duq halpov ail-u phao, maq halpov moel-al. 44Aq-u phao, ‘Ngaq-i mail dov lee-a nail ngaq nail ilkhaol bhai kovq lai naol’ dai, ge khi kovq lai-a nail ngaol. Aivq kovq kev lai-u phao, ilkhaol al il aqmeeq-ai lav sav-ai thaq nail nee ovqtavq, yavphail-ai thaq khi aqnieivq-ail jiav nail bhai ya moel-a nail ngaol. 45Aq-u phao, aivq nee maqtsil haqeiv jaiq nail neivq sivq maol bhai khul ail khi, jaol lai-a nail ngaol. Alheel ngel-i mail, tsaol-aq al gaq nail haqbhoil iqmoeq-u nee maqtsil haoqnao khe pov neq, khoeq jaiq nail ngaol. Mao-ail haqeiv nail yeel niil yeel khe tsaol-aq bhai iqsanl alhai pevq lal nail ngaol” dai, ge bhiq-a nail ngaol.\nYeiqsul nail aqma khi mail aivq nail jaqbheq juq nail ganl\n46Yeiqsul tsaol-aq munl munl ma juq bhai cavq bhiq cov bhiq thailthaiq-u phao, aivq nail aqma khi aivq nail jaqbheq juq aivq bhai daoq ge tsaoq movq nail ngel-i mail, lavq niil phao thulphaol-nvq thaq nail ngaol. 47“Naoq nail aqma khi mail naoq nail jaqbheq juq naoq bhai daoq ge tsaoq movq nail ngel-i mail, lavqniil phao thulphaol thailthaiq nail ngaol” dai, tsaol-aq teevq gaq Yeiqsul bhai ge gaiq bhiq lai-a nail ngaol.\n48Aq-u phao, “Ngaq nail aqma khi mail ngaq nail jaqbheq juq neq, khaq sil gaq” dai, aivq bhai ge gaiq lai bhiq-a nail al gaq bhai Yeiqsul naldaiq bhiq-a nail ngaol. 49A bhai nee ngal-aq, aivq aivq nail yaqlaol juq bhai lavqnoil tsiqtsoe khi ge nail: “Ngaq nail aqma khi mail ngaq nail jaqbheq juq bhai heldaiq yaoq. 50Nqtavq kovtavq bhai jaol nail ngaq nail Aqbhu neema tsaq dai, khal nl nail tsaol-aq ngaq nail aqivq jaqbheq khi ngaq nail aqma ngaol” dai, ge bhiq-a nail ngaol.


1 Theilsaqlolni Introduction AEU - Bible Search\nGaollaolsail 4 1 Theilsaqlolni 1\n1 Theilsaqlolni int\nHaoqgavq niil keiv iqmoeq ilmoeq bhai gaqkhoel Paolluv aivq-i mail gevq-a nail ngaol dai, gevq-ai thaq nail ngaol. Al ovqtavq, milnee uqnee khe Khali yaq juq iqsanl, Paolluv-i mail gevq-a nail ngaol dai, noeq nail ngaol.\nGevq-a nail aqyanq neq, A.D. 51 kovq niidai bhai gevq-a nail ngaol. Gevq-a nail aqduq neq, gaqkhoel Paolluv milkhaoq doi dai, lavqkhiq tsail nail geeqlaoq daoq cavq cavq-ail tsao nail nvq pov teevq pov bhai, Gaolliqthu meenq bhai jaol khi gevq-a nail ngaol.\nHaoqgavq niil keiv neq, Theilsaqlolni meenq bhai jaol nail Khali yaq munl bhai gevq bhiq-a nail ngaol. Theilsaqlolni meenq neq, ngaqkha daoljail bhai jiav khi jaiq gaiq jaiq kha kha nail al jaiq-ail mao nail meenq meenq ma teevq meenq ngaol. Tsaol-aq nvq sainv gaq niidai jaol nail ngaol. Theilsaqlolni Khali yaq munl neq, Paolluv-i mail daoqthaoq thaoq-a nail ngaol. A bhai khe Khali yaq jemao Yuldav tsaol-aq maq ngel dai, yuq nail jeq-e jaq-a ngaol.\nGaqkhoel Paolluv lavqkhiq tsail nail geeqlaoq daoq cavq nail ngel-i mail, Theilsaqlolni meenq bhai jaol nail tsaol-aq teevq pav ganav juq thaoqphaoq aqma maolkhoel bhai uqhuq thaoq nail khaonq ha-ail ceevq khi Khali yaq pevq lal-a nail ngaol. Paolluv Theilsaqlolni meeq nee mail lavqtsail mail ya dov lee-a nail ngel-i mail, khal cavq movq nail phaq maq ya cavq dan-a nail bhaqda nee haoqgavq niil keiv gevq khi, khoeq nail jiovq nail phaq bhai neema ivqdao dai, ya daq nail ngaol dai, gaq bivq-a nail ngaol. Khali yaq aqdoevq khalhai ya doevq khi, yovqgavq nail nlmaoq hal dao bhai aqmeeq-ai nl yaoq dai, gaq bivq-a nail ngaol. Al taivq-ail maq ngel dai, Yeiqsul Khali nvq pov teevq pov maldil yavq kha lee nail ngaol dai, gevq bhiq-a nail haoqgavq pevq nail ngaol.


Aˬ htoꞈ ma pa taw chaw chi teˇ hpaˍ ha lehˬ jaˇ ve le. Awˬ lawn k’o, yawˇ hui Yaˬhoˉvaˬ ve Shaˉhkiˆhkanˍ ve chaw hpawnˬ daꞈ lonˉ lo k’ai ve yoˬ. Aˬ sho-eˬ htaˇ, G’uiˬ sha ve kanˉ htaꞈ te ve chaw teˇ hk’awꞈ shehˆ pawˆ hpawnˬ daꞈ tuˬ tawˇ piˇ taˍ ve hk’a shuˍ, hpawnˬ daꞈ lonˉ lo k’ai ve teˇ ceuˬ ngaˬ hui awˬ pon ha lehˬ kuiˬ hpehꞈ ve yoˬ. (Bon maˍ ve 16:16) Teˇ hk’awꞈ le le, ngaˬ hui hpawnˬ daꞈ lonˉ lehˬ, hpawnˬ daꞈ lonˉ teˇ nyi, hpawnˬ daꞈ lonˉ nyiˇ nyi, leh hpawnˬ daꞈ lonˉ shehˆ nyi cawˬ ve yoˬ. Hpawnˬ daꞈ ve chi teˇ hpaˍ hk’aw ngaˬ hui aˬ htoꞈ ma awˬ bon g’a ve le.\nNgaˬ hui Hkriꞈ yaˇ awˬ viˉ awˬ nyi meuˆ daꞈ maˇ la tuˬ te ve yoˬ. “Chaw moˍ lonˉ hpawnˬ daꞈ kuiˬ hk’aw lo” Iˉsaˍreˍlaˆ chaw Yaˬhoˉvaˬ htaꞈ chiˇ mvuh htaˇ, ha lehˬ ve hk’a shuˍ hpawnˬ daꞈ lonˉ lo, ngaˬ hui yawˇ htaꞈ teˇ geh oˉ k’oˍ pui ve awˬ hk’aw lo ha lehˬ ve yoˬ. (Chiˇ mvuh ve 26:12; 111:1) Hpawnˬ daꞈ lonˉ chi ve hk’aw laiˉ kaˬ lo laˬ ve maˇ heˆ leh awˬ nu ve mvuhˇ miˬ lo laˬ ve Shaˉhkiˆhkanˍ ve chaw htaꞈ hpuˇ daꞈ mawˬ daꞈ leh awˬ chawˇ te daꞈ ve awˬ yanˇ kaꞈ hpehꞈ ve yoˬ. Sha g’uˇ htaˇ, hpawnˬ daꞈ lonˉ hk’aw awˍ teˇ geh caˇ ve k’o, awˬ chawˇ te daꞈ ve awˬ yanˇ hpehꞈ ve pa taw ngaˬ hui ha lehˬ jaˇ ve yoˬ. (Tcuh yaˇ 2:42) Oˇ kaˬ lo miˬ guiˬ hk’a peu-eˬ hk’oˆ chehˇ ve “Awˬ viˉ awˬ nyi teˇ hpaˍ” haꞈ pehnˇ ve htaꞈ ngaˬ hui g’a mawˬ ve yoˬ. (1 Peˍtruˆ 2:17)\nCo ha hpawˇ uiˍ la mvuh la tuˬ ngaˬ hui htaꞈ ga laˇ ve yoˬ. Iˉsaˍreˍlaˆ chaw G’uiˬ sha ve “awˬ liˇ tawˇ hkawˇ teˇ hpaˍ htaꞈ na g’a” tuˬ yawˇ hui htaꞈ tcuhˉ kuiˬ k’awꞈ yuˬ tawˆ maˍ piˇ ve pa taw, yawˇ hui awˬ bon g’a ve yoˬ. (Neˍhaˍmiˆ 8:8, 12) Hpawnˬ daꞈ lonˉ lo Liꞈ hpu hk’aw maˍ ve awˬ ceuˬ awˬ bon cawˬ ve tehꞈ ngaˬ hui shawˍ ve yoˬ. Hpawnˬ daꞈ kuiˬ lo awˬ lawn awˬ tanˇ teˇ lawn le le Liꞈ hpu htaꞈ cuˇ ve yoˬ. Bon maˍ hkawˇ leh awˬ tehˬ g’a hpuˇ ve awˬ lawn te maˍ ve awˬ hk’aw lo G’uiˬ sha a loˍ te ve awˬ hk’aˇ ngaˬ hui g’a henˇ shiˍ ve yoˬ. Haˍ ve awˬ yanˇ chi awˬ hk’aw lo Hkriꞈ yaˇ ve hk’e a shaꞈ teꞈ ve chaw yawˇ hui ve awˬ lawn kaˇ laˇ htaˇ ngaˬ hui awˬ bon g’a ve yoˬ. Hpawnˬ daꞈ kuiˬ lo Liꞈ hpu hk’aw ve awˬ lawn awˬ tanˇ awˬ han te maˍ laˇ leh, awˬ tehˬ awˬ na yuˬ yehˇ kuiˬ henˇ yuˬ g’a ve yoˬ. Hpawnˬ daꞈ lonˉ lo teˇ pawˆ le le, a shu yawˇ ve a shaꞈ G’uiˬ sha htaꞈ chiˇ aꞈ piˇ leh baˆtiˆsaˬ haꞈ yuˬ gaˇ ve k’o, baˆtiˆsaˬ haꞈ yuˬ kuiˬ gu taˍ ve yoˬ.\nAˬ htoꞈ ma htaꞈ pa taw hpawnˬ daꞈ lonˉ lo ha lehˬ tuˬ cawˬ ve le.\nHpawnˬ daꞈ lonˉ lo k’ai ve nawˬ aˬ htoꞈ ma awˬ bon g’a ve le.\nNgaˬ hui ve awˬ viˉ awˬ nyi htaꞈ nawˬ maˇ maˇ shiˍ daꞈ gaˇ ve k’o, shawˉ teˇ pawˆ ngaˬ hui hpawnˬ daꞈ lonˉ lo k’ai-a nyi sheˍ. Nawˬ htaꞈ Liꞈ hpu maˍ laˇ ve chaw aˬ htoꞈ ma awˬ lawn chaˬ nyi tuˬ cawˬ le naˍ, hpawnˬ daꞈ ve awˬ yanˇ bvuhꞈ taˍ ve liꞈ k’oˆ ehˉ awˬ piˍ nawˬ htaꞈ nyi tcuh laˇ hpehꞈ ve yoˬ. Nawˬ k’ai gaˇ ve k’o, shawˉ teˇ pawˆ hpawnˬ daꞈ lonˉ hk’aˬ lo cawˬ ve leh hk’aˬ htaˆ le, nawˬ ve ha pa liꞈ htaꞈ maiˉ taˍ hpehꞈ ve yoˬ.


Maqkul 6 AEU - Yeiqsul a bhai nee dov ail khi, aivq - Bible Search\nThêm ngôn ngữ của bạn\nMaqkul 5 Maqkul 7\nNaqsaqlail meenq yaq Yeiqsul bhai, maq hav-a nail ganl\n1Yeiqsul a bhai nee dov ail khi, aivq nail jaolkhaoq jaollaoq bha kovq ail-a nail ngaol. Aivq nail yaqlaol juq iqsanl, aivq nee mail lai-a nail ngaol. 2Jaol n n-gaol kev lal-u phao, aivq uqhuq thaoq nail ilkhaol lavqkhoel bhai cavq bhiq cov bhiq-a nail ngaol. Ya gaiq-a nail tsaol-aq juq, noeq-u maq dov dai, pevq-ail khi ge nail: “Tsaol-aq niil gaq niil heel phaq, khaq bha khe ya thaq nail meeq. Aivq-i mail ya-ai thaq nail neenoeq neekha neq, khalheel nail neenoeq neekha meeq. Niidai dai-ail bhaqaoq eeq deedee nail phaq khalhai khi nl dol lavq nia nail meeq. 3Aivq neq, Maqlil nail yaqyov aqbhaol thoiq nia nail al gaq maq ngel-ail laiq. Yaqkov, Yaolsai, Yuldav khi mail Silmoq aqyu juq mailnail nail aqivq ivqsaq gaq maq ngel-ail laiq. Aivq nail nailma juq iqsanl, ngadao juq nee mail jaol nail maq ngel-ail laiq” dai, ge ge-ail aivq bhaqda nee, neema cov nail ngaol.\n4Yeiqsul aqyu juq bhai ge bhiq-a nail: “Miqyail nail haqbhoil gedan nail tsaol-aq bhai, yaoq gaq yaoq-ao nee mail thaqeeq nail ngaol. Thailhai ngaol-aoq, aivq nail jaolkhaoq jaollaoq, aivq nail aqivq jaqbheq juq khi mail, aivq nail ilkhaol khe jaol nail juq neq, aivq bhai maq thaqeeq-ail” dai, ge bhiq-a nail ngaol. 5Nal nail goel nail tsaol-aq mee nia gaq nail kovtavq bhai aqlavq bavq dav khi bhi meeq lai-a nail maq ngel nail neq, a bhai neq, bhaqaoq eeq nail phaq teevq phaq-ail maq nl nia-al. 6Aqyu juq neema maq thaqtsaol nail ngel-i mail, Yeiqsul noeq-u maq dov dai, pevq-ail bhiq-a nail ngaol.\nA bhai nee ngal-aq, aivq teevq gu nee teevq gu doi dai ail khi, cavq bhiq cov bhiq ail-a nail ngaol.\nGaqkhoel tsel-nvq gaq bhai Yeiqsul khoel gai-aivq-a nail ganl\n7Aq-u phao, aivq gaqkhoel tsel-nvq gaq bhai khul khi, nvq gaq teevq phao, nvq gaq teevq phao dai, khoel gai-aivq-a nail ngaol. Neivq aqcavq bhai the dov nia nail bhaqaoq iqsanl, aqyu juq bhai bivq-a nail ngaol.\n8Yeiqsul aqyu juq bhai daoq niailhai bivq-a nail ngaol: “Gailphail nail haqbhoil, joiqniovq teevq khaoq maq ngel haq neq, teevq phaq iqsanl thaq oil-aivq. Phalthaoq iqsanl, khaqmul iqsanl, thaq oil-aivq. Jiovqpavq bhai phul thaq oil bhoel-aivq. 9Saiqnaov tsaoq khi, phailkhaoq teevq keiv taivq-ail doil-aivq dei-eiq” dai, ge bivq-a nail ngaol. 10Aivq aqyu juq bhai gaoq ge bhiq-a nail: “Nuljuq ilkhaol teevq il bhai il dav dav-ail gaq haq neq, jaol duq al dao bhai khal jaol-u kev dai, a bhai jaol yaoq. 11Khaq bhai jaol nail tsaol-aq maqkhaiq, nuljuq bhai maq hav dai, nuljuq nail daoq maq naldaiq haq neq, nuljuq a bhai nee dov ail-u phao, aqyu juq nail laiq nail tsa nail phaq bhi dov lal khi salkhil pevq dai, nuljuq nail aqkhil pavq-uvq khe khaqlail naoq khal-ail ceevq yaoq” dai, aqyu juq bhai ge bhiq-a nail ngaol.\n12A bhai nee ngal-aq, aqyu juq dov ail khi, “Nuljuq yovqgavq nail oeqbal yovqgavq noeq pov yaoq” dai, daoq cavq daoq cov cov ail-a nail ngaol. 13Aqyu juq neivq maodai bhai the dov khi, nal nail tsaol-aq maodai bhai, aqtseel leivq bhiq khi lav meeq bhiq-a nail ngaol.\nUlcuvq saol bhiq nail Yaolhaq sil-a nail ganl\n14Aq-u phao, Yeiqsul nail ganl gaiq doi-ail thailthaiq nail bhai Gaqliqlail milkhaoq bhai uvthaiq nail heeqphaq Heiqlol Aqgilpav ya gaiq-a nail ngaol. Tsaol-aq teevq pav ganav juq ge nail: “Ulcuvq saol bhiq nail Yaolhaq gaoq doevq kovq lal-aoq thaq nail niil. Alheel ngel-i mail, aivq bhaqaoq eeq deedee nail al juq nl dol lavq nia nail niil” dai, ge nail ngaol.\n15Teevq pav ganav juq neq, aivq bhai, “Eillilya niil” dai, ge khi, teevq pav gaq nav juq neq: “Aivq neq, aq-u Miqyail nail haqbhoil gedan nail juq khe-ai dul nail, Miqyail nail haqbhoil gedan nail teevq gaq niil” dai, ge nail ngaol.\n16Yeiqsul nail ganl al, Heiqlol ya gaiq-u phao, “Aivq neq, ulcuvq saol bhiq nail Yaolhaq al gaq nial. Aivq nail uqhuq, ngaq-i mail bhi tsilceiv khi ngaol-aoq, gaoq doevq kovq lal thaq nail niil” dai, ge bhiq-a nail ngaol.\n17Ganl al neq, niailhai ngaol. Jel lal-u phao, Heiqlol neq, yovqgavq nail jaqbheq Pillilpuv nail khaqma Heiqloldil bhai hevq-a nail ngaol. Yaqmai-aq al gaq bhaqda nee, Yaolhaq bhai bhi nieivq-ail khi thaonq bhai bhi laol nail dai khi, Heiqlol daoq bivq-a nail ngaol. 18Khul khi mail dai ngal-aq neq, “Naol naoq nail jaqbheq nail khaqma bhai hevq nail neq, maq tsaq-ail” dai, Yaolhaq Heiqlol bhai ge bhiq-a nail ngaol. 19Alheel ngel-i mail, Heiqloldil Yaolhaq bhai neejiav jiav deedee khi, heivq movq-ail bhiq nail ngaol. Thailhai ngaol-aoq, maq heivq nia haq-al. 20Khul khi mail dai ngal-aq neq, Yaolhaq neq, tsaq nail daol nail khi mail meeq nail haol nail tsaol-aq ngaol dai, Heiqlol heeq nia nail ngel-i mail, Yaolhaq bhai geesil nail lavqkhoel nee aqmeeq-ai heldaiq phail bhiq-a nail ngaol. Heiqlol neq, Yaolhaq cavq nail cov nail daoq bhai ya gaiq-u phao, neema maq sal khi ngaol-aoq, naldaiq movq-ai bhiq nail ngaol.\n21Daoq loi loi lal-u phao, Heiqloldil Yaolhaq bhai heivq nail eivq lal bhiq-a nail ngaol. Al neq, Heiqlol doevq lee-a nail aqn bhai noeq kev khi bhaoqaiq lav sav nail aqn bhai ngaol. Aq-u n-gaol, aivq nail kov-uvq khe jaol nail eeq nail heel nail juq, genl dev yaq teevq hinl gaq bhai uvthaiq nail juq khi mail, Gaqliqlail milkhaoq lavqkhoel khe jaol nail maivphaoq nal moel jiav nail aqivq aqtsu juq bhai, Heiqlol aoqbhaol laol bhiq-a nail ngaol. 22Heiqloldil nail yaqmiq aol lal khi, bhoeloe nioi daiq bhiq-a nail bhai, Heiqlol khi mail aivq nail daq-i al juq iqsanl neekhaol sil deedee nail ngaol.\nAlheel ngel-i mail, Heiqlol yaqmiq al gaq bhai ge bhiq-a nail: “Naol khal hal movq nail phaq hal yaoq. Ngal naoq bhai bivq naol” dai, ge bhiq-a nail ngaol. 23Al ovqtavq, “Naol khal hal nail khe-ai, ngaq nail milkhaoq teevq pav hal khi ngaol-aoq, naoq bhai bivq naol” dai, khanq khanq-ail, ge bhiq-a nail ngaol.\n24Aq-u phao, yaqmiq al gaq dov ail khi, “Ngal khul phaq hal heeq” dai, aivq nail aqma bhai naldaiq ail-a nail ngaol.\nAqma gaq neq, “Ulcuvq saol bhiq nail Yaolhaq nail uqhuq hal yaoq” dai, ge kovq bhiq-a nail ngaol.\n25Yaqmiq al gaq Heiqlol jaol nail bha lavqtsail mail gaoq tsaoq kol leevq khi ge nail: “Ulcuvq saol bhiq nail Yaolhaq nail uqhuq, thailphail phail ma bhai oil bhoel khi, niil aq-il lavqtsail mail tsil lavq nail bhai, oil movq-ail nial” dai, hal-a nail ngaol.\n26Heiqlol noeqhaq deedee khi ngaol-aoq, aivq-i mail khanq-ai thaq nail daoq bhaqda nee maqkhaiq, aivq nee mail jaol khi jaq thailthaiq nail daq-i juq bhaqda nee maqkhaiq, yaqmiq al gaq khal ge nail khe-ai maq nl bhiq-ail, khul maq khi nia-ail. 27Alheel ngel-i mail, a bhai lovq nail genl dev nail teevq gaq bhai, lavqtsail mail khoel gai-aivq khi, Yaolhaq nail uqhuq bhi oil ail nail haqbhoil daoq bivq-a nail ngaol. Genl dev nail al gaq thaonq bhai aol ail khi Yaolhaq nail uqhuq dev ceiv ail-a nail ngaol. 28A bhai nee ngal-aq, uqhuq al thailphail phail ma bhai oil bhoel khi, yaqmiq al gaq bhai tsiq bhiq-a nail ngaol. Yaqmiq al gaq iqsanl, aivq nail aqma bhai tsiq bhiq ail-a nail ngaol. 29Yaolhaq nail yaqlaol juq ganl al ya gaiq-u phao, aqyu juq lal khi, Yaolhaq nail aqmaol bhai luqdaol bha bavq duq ail-a nail ngaol.\nYeiqsul tsaol-aq ngaq hinl gaq bhai bhi jaq-a nail ganl\n30Yeiqsul-i mail khoel gai-aivq-a nail gaqkhoel al juq neq, aivq jaol nail bha kovq jil lal khi, aqyu juq-i mail khal nl khal hal, khal cavq khal cov-a nail iqsanl mail, Yeiqsul bhai ge daiq bhiq gil-a nail ngaol. 31“Nuljuq lal yaoq. Tsaol-aq maq jaol nail bha, gaqnaq naq ail bhel” dai, Yeiqsul aqyu juq bhai ge bhiq-a nail ngaol. Khul khi mail dai ngal-aq neq, tsaol-aq maodai ail thail lal thailthaiq nail ngel-i mail, aqyu juq aoq jaq nail iqsanl, maq dan-ail.\n32Alheel ngel-i mail, aqyu juq taivq-ail laovq jeeq khi, tsaol-aq maq jaol nail bha ail-a nail ngaol. 33Thailhai ngaol-aoq, aqyu juq dov ail nail bhai tsaol-aq maodai ya moel khi, aqyu juq bhai heldaiq duq-a nail ngaol. Alheel ngel-i mail, meenq yaoq meenq yaoq bhai jaol nail tsaol-aq juq iqsanl, aqyu juq nail iqmoeq daoltavq phao nee tsaoq khi, Yeiqsul khi mail gaqkhoel juq nail iqmoeq tsaoq kel laivq khi jaol-a nail ngaol. 34Yeiqsul laovq nee mail dov lal-u phao, tsaol-aq munl munl ma bhai ya moel-a nail ngaol. Aqyu juq neq, heldaiq phail nail gaq maq jaol nail yaol khe-ai dul nail ngel-i mail, Yeiqsul aqyu juq bhai gaoqhaq nail lavqkhoel nee, ganl mee nia phaq cavq bhiq cov bhiq-a nail ngaol.\n35Kivq hail hail lee-u phao, yaqlaol juq Yeiqsul jaol nail bha lal khi ge nail: “Niilniai neq, tsaol-aq maq jaol nail haqtsoiq haqyal niil. Nqkivq iqsanl, kivq lee-aiq nial. 36Alheel ngel-i mail, tsaol-aq niil juq bhai phaiq kovq bhiq khi, aqjail bhai jiav nail julgu juq bhai, jaqjaq daoldaol bhi halpov jaq ail nail maq tsaq-ail laiq” dai, ge bhiq-a nail ngaol.\n37“Nuljuq aqyu juq bhai bhi jaq yaoq” dai, Yeiqsul aqyu juq bhai ge bhiq-u phao, yaqlaol juq ge nail: “Nvjuq khaqmul nvq yal bavq nail aqphoiq ul ail khi, aqyu juq bhai ya bhi jaq nail laiq” dai, aqyu juq ge kovq bhiq-a nail ngaol.\n38“Nuljuq khaqmul khadai heeq aol nail-aiq. Heldaiq ail yaoq” dai, Yeiqsul ge bhiq-a nail ngaol.\nAqyu juq heldaiq ail khi, “Khaqmul ngaq heeq khi delgil nvq maol aol-ail nial” dai, ge kovq bhiq-a nail ngaol. 39Tsaol-aq al juq iqsanl bhai daikhaoq aqsal bhai teevq munl teevq munl dai, bhi jaoldeel nail haqbhoil, Yeiqsul yaqlaol juq bhai daoq bivq-a nail ngaol.\n40Aq-u phao, tsaol-aq al juq teevq yal gaq teevq munl ngaq tsel gaq teevq munl dai, alhai munl munl khi jaoldeel-a nail ngaol. 41A bhai nee ngal-aq, khaqmul al ngaq heeq khi mail delgil al nvq maol bhai, Yeiqsul oil khi, nqtavq phao gaollel khi, Miqyail bhai tsiqeeq-a nail ngaol. Aivq khaqmul al ngaoqpav khi yaqlaol juq bhai bivq khi, tsaol-aq munl munl ma bhai bhi bhoil bhiq-a nail ngaol. Delgil al nvq maol iqsanl, tsaol-aq iqsanl bhai bhi bhoil bhiq-a nail ngaol. 42Aqyu juq iqsanl mail teevq bov ya jaq-a nail ngaol. 43Maq jaq gil-ail jaiq lal-a nail khaqmul khi mail delgil al juq bhai yaqlaol juq gov kovq daiq-u phao, pheeqdeel nee mail tsel-nvq deel bhee nail ngaol. 44Jaq-a nail tsaol-aq juq yaqyov-aq taivq-ail ngaq hinl gaq niidai bhee nail ngaol.\nYeiqsul ulcuvq kovtavq bhai gailkhaol tsao-a nail ganl\n45Aq-u phao, Yeiqsul neq, aivq nail yaqlaol juq bhai: “Nuljuq laovq jeeq khi, ngaqkha a phao lelkhel bha jiav nail Bheiqjeildaq meenq bhai ngaq nail iqmoeq nee ceiv ail yaoq” dai, ge bhiq-a nail ngaol. A bhai nee ngal-aq, Yeiqsul neq, tsaol-aq munl munl ma juq bhai bhi kovq ail-a nail ngaol. 46Aivq tsaol-aq munl munl ma nee pav ail gaq khi, gaoqjaoq bha geeqlaoq hal lai nail dai, lai-a nail ngaol.\n47Nqkivq kivq lee-u phao, laovq al laovq ngaqkha nail gaoltsi bhai ail kev-a nail ngaol. Yeiqsul neq, aivq teevq gaq taivq-ail ngaqkha daolbhaq bhai jaol-ail ceevq-a nail ngaol. 48Aivq nail yaqlaol juq lilmoel bhai tsiqdaq khi, laovq ya e nail bhaqda nee gaq doil doil deedee nail bhai, aivq ya moel-a nail ngaol. Yavphoil doil thao naqli hail lavq jaiq ail-u phao, Yeiqsul ulcuvq kovtavq bhai gailkhaol tsao tsao-ail, aqyu juq jaol nail bha lee-a nail ngaol. Aqyu juq bhai, aivq ail jel nail khi mail ngaol. 49Aqyu juq Yeiqsul ulcuvq kovtavq bhai tsao nail bhai ya moel-u phao, teevq phaq ganav nail aqheel khul-il dai, noeq khi, gul deedee-a nail ngaol. 50Khul khi mail dai ngal-aq neq, aqyu juq yaoq gaq yaoq-ao nee mail, aivq bhai moel khi geesil deedee lal bhiq-a nail ngaol. “Neema ivqdao dai, jaol yaoq. Ngal ngaol. Nuljuq thaq geesil” dai, Yeiqsul aqyu juq bhai teevq pov taivq-ail ge bhiq-a nail ngaol. 51A bhai nee ngal-aq, aivq aqyu juq jeeq-nq thaq nail laovq bhai aol ail-u phao, lilmoel maq bhoe dai naq lai-a nail ngaol. Yaqlaol juq teevq peivq-ail noeq-u maq dov dai, pevq ail-a nail ngaol 52Khul khi mail dai ngal-aq neq, tsaol-aq ngaq hinl gaq bhai bhi jaq-a nail ganl al iqsanl, aqyu juq maq noeq heeq maq noeq moel nia-ail. Aqyu juq neema aqgaol ngel-i mail ngaol.\nGeiqneiqsaqlail milkhaoq bhai jaol nail tsaol-aq bhai nalgoel lav meeq bhiq-a nail ganl\n53Aqyu juq ngaqkha a phao lelkhel bhai ceiv ail khi, Geiqneiqsaqlail milkhaoq bhai ail kev-u phao, laovq pheethaiq-ail ceevq-a nail ngaol. 54Aqyu juq laovq nee mail dov ail-u phao, Yeiqsul niil dai, a bhai jaol nail tsaol-aq al juq, teevq pov taivq-ail heldaiq heeq nia-a nail ngaol. 55Tsaol-aq al juq milkhaoq al khaoq doi dai, tsaol-aivq khi, Yeiqsul jaol naol dai, khal ge nail dao bhai nal nail goel nail tsaol-aq juq bhai, iqjial bheebhaoq nee bal lavq-a nail ngaol. 56Aivq khal ail nail julgu bhai maqkhaiq, meenq bhai maqkhaiq, yalkhaoq yallaoq bhai maqkhaiq, yu jil lal duq bhai nal nail goel nail tsaol-aq bhai bavq thaq lal-a nail ngaol. “Naoq nail phailkhaoq phaildaoq bhai taivq-ail ngaol-aoq, bhi thoiqtsi lavq yaoq” dai, nal nail tsaol-aq al juq Yeiqsul bhai hal-a nail ngaol. Khal thoiqtsi-a nail tsaol-aq iqsanl mail, meeq lai-a nail ngaol.


Gaollaolsail 4 AEU - Ilheel juq-ol, nuljuq nail yaqkav - Bible Search\nGaollaolsail 3 1 Theilsaqlolni int\n1Ilheel juq-ol, nuljuq nail yaqkav juq bhai aqtsaq aqdaol daol dai, teevq di dai, nl bhiq yaoq. Nuljuq nail ilheel gaq iqsanl, nqtavq kovtavq-ai jaol nail bhai, thaq nioilpeivq dei-eiq.\nKhoel-ail ceevq-a nail ganl\n2Khaq mao iqsanl gaq maq bhaq dai, geeqlaoq hal hal-ail jaol yaoq. Geeqlaoq hal-u phao, aqgeel geel dai, Miqyail bhai tsiqeeq tsiqeeq-ail, hal yaoq. 3Khali nail ganl oiltsail-ai thaq nail phaq bhai tavq nail Miqyail nail daoq bhai nvjuq cavq bhiq kivq dai, Miqyail gailkhaol phao lavq nail haqbhoil geeqlaoq hal tsao lavq yaoq. Khul khi mail dai ngal-aq neq, ngal Miqyail nail daoq cavq nail ngel-i mail, niil aq-il thaonq bhai ya aol thailthaiq nail ngaol. 4Alheel ngel-i mail, ngal ya ge heeq phaq-ail tsaq nail daoq al juq bhai, yu gov heeq nia dai, cavq bhiq kivq nail haqbhoil iqsanl geeqlaoq hal tsao lavq yaoq. 5Yeiqsul bhai neema maq thaqtsaol nail juq nail sivtavq bhai neenoeq neekha aol nail tsaol-aq pevq yaoq. Aqyanq khal ya-u phao, teevq peivq-ail maq bhi sunq-ail dai, nl thailthaiq yaoq. 6Tsaol-aq yaoq gaq yaoq-ao nee bhai khalhai ya ge kovq bhiq nail dai heeq nia lal dai, nuljuq daoq ge-u phao, khaq mao iqsanl yu loq nail bhai tsaq lai nail daoq khi naldaiq meeq nail daoq taivq-ail ge yaoq.\n7Ngal mailma-ail gaiq-a nail jaqbheq Duljil neq, ngaq nail ganl iqsanl mail nuljuq bhai ge lavq nail ngaol. Aivq neq, ngaq-ai nee mail Miqyail nail ganl nl nail lavqkhoel, saljial ivq nail ganl nl nail gaq ngaol. 8Nvjuq khalhai pevq thailthaiq nail dai, nuljuq ya heeq kivq dai maqkhaiq, aivq nuljuq nail neema bhai gaq bhi kav lal dai maqkhaiq, ngal aivq bhai nuljuq jaol nail bha bhi lal naol. 9Al ovqtavq, nuljuq nail munl lavqkhoel khe teevq gaq pevq nail, ngadao mao-ail gaiq-a nail saljial ivq nail jaqbheq Aolneiqsiqmul bhai iqsanl, aivq nee mail bhi lee naol. Niai khal pevq lal thailthaiq nail yaoq phaq yaoq-ao nee aqyu nvq gaq nuljuq bhai ge lavq nail ngaol.\n10Ngaq-ai nee mail teevq gaq khe-ai thaonq bhai aol thailthaiq nail Aqliqdaqgul neq, nuljuq bhai noeq moel naol dai, daoq cavq cavq bhoel-ai lavq-a nail ngaol. Bhaqnaqbhal nail jaqbheq Maqkul iqsanl, nuljuq bhai noeq moel naol dai, daoq cavq cavq bhoel-ai leevq-a nail ngaol. Maqkul nail ganl ngal nuljuq bhai daoq cavq cavq bhoel-ai leevq-a nail ngaol. Aivq nuljuq jaol nail bha lee haq neq, aivq bhai hav yaoq. 11Yulthul dai khul nail Yeiqsul iqsanl, nuljuq bhai noeq moel naol dai, daoq cavq cavq bhoel-ai leevq-a nail ngaol. Yuldav nail tsaol-aq nail lavqkhoel khe, Miqyail Milkhaoq nail haqbhoil niil aq-il ngaq-ai nee ganl nl thailthaiq nail juq neq, niil juq teevq-eel ngaol. Aqyu juq bhaqda nee ngal neesal ya deedee-ail nial. 12Nuljuq nail munl bhai tavq nail, Yeiqsul Khali nail yaqkav Ilbhaqphaqlal iqsanl, nuljuq bhai noeq moel naol dai, daoq cavq cavq bhoel-ai leevq-a nail ngaol. Miqyail neema tsaq nail yaoq phaq yaoq-ao nee nail lavqkhoel nuljuq yovkav eeq lal khi, ivq lal bhee lal dai, aivq nuljuq nail haqbhoil khaq mao iqsanl laijai laijai-ail, geeqlaoq hal nail ngaol. 13Aivq neq, nuljuq nail haqbhoil maqkhaiq, Laoldilciv meenq khi Heiqlaqbhaollil meenq bhai jaol nail tsaol-aq nail haqbhoil maqkhaiq, khadai laijai nail ganl, ngal salkhil khanq kivq nail ngaol. 14Nvjuq mao-ail gaiq-a nail jagaq coev nail saqlaq Lulkavq khi Deiqmav iqsanl, nuljuq bhai noeq moel naol dai daoq cavq cavq bhoel-ai leevq-a nail ngaol. 15Laoldilciv meenq bhai jaol nail aqivq jaqbheq Khali yaq juq bhai maqkhaiq, Noqphal khi aivq nail ilkhaol bhai jil lai nail Khali yaq munl bhai maqkhaiq, ngal noeq moel naol dai, ge bhiq ail dei-eiq.\n16Haoqgavq niil nuljuq ge gaq haq neq, Laoldilciv meenq bhai jaol nail Khali yaq munl bhai iqsanl bhi ge daiq dei-eiq. Aqyu juq-i mail ya-a nail haoqgavq al iqsanl, nuljuq ge daiq dei-eiq.\n17“Yeiqsul-i mail naoq bhai bhi nl lavq-a nail ganl bhai nl gil-u phao kev dai, aqmeeq-ai nl-ail yaoq” dai, Aqgilpuv bhai iqsanl ge bhiq-ail dei-eiq.\n18Ngal neq, Paolluv ngaol. Nuljuq bhai noeq moel naol dai, ngaq nail aqlavq-i mail gevq bhoel-ai leevq-a nail ngaol. Ngal thaonq bhai aol thailthaiq nail bhai thaq nioilpeivq dei-eiq. Miqyail nail geeqlaoq eeljaol nuljuq nail kovtavq bhai jiav dei-eiq.


1 Theilsaqlolni 1 AEU - Ngal Paolluv, Siqlav khi - Bible Search\n1 Theilsaqlolni int 1 Theilsaqlolni 2\n1 Theilsaqlolni 1\n1Ngal Paolluv, Siqlav khi Tilmolseiq nvjuq hail gaq, Aqbhu Miqyail khi mail Heeqphaq Yeiqsul Khali nail lavqkhoel bhai jaol nail, Theilsaqlolni meenq khe Khali yaq munl juq bhai haoqgavq niil gevq bhoel-ai leevq-a nail ngaol. Geeqlaoq eeljaol khi mail neesal-ovq nail phaq nuljuq nail kovtavq bhai jiav dei-eiq.\nTheilsaqlolni meenq bhai jaol nail Khali yaq juq nail neema thaqtsaol nail phaq\n2Nvjuq Miqyail bhai khaq mao iqsanl geeqlaoq hal-u phao, nuljuq iqsanl nail haqbhoil tsiqeeq tsiqeeq-ail, Miqyail bhai geeqlaoq hal nail ngaol. 3Ngadao nail Aqbhu Miqyail nail sivtavq bhai, nuljuq neema thaqtsaol nail bhaqda nee, khalhai nl dol hal dol lavq-a nail ganl bhai maqkhaiq, goil nail gaiq-a nail bhaqda nee, khadai laijai khi nl thailthaiq nail ganl bhai maqkhaiq, nuljuq Heeqphaq Yeiqsul Khali bhai noeqthunq nail bhaqda nee neema ivq nail bhai maqkhaiq, Miqyail bhai khaq mao iqsanl geeqlaoq hal-u phao, nvjuq noeq kev nail ngaol.\n4Miqyail gaiq-a nail aqivq jaqbheq juq-ol, Miqyail nuljuq bhai tsel dov-ai thaq nail, nvjuq heeq kivq nail ngaol. 5Khul khi mail dai ngal-aq neq, nvjuq-i mail cavq-a nail lavqkhiq tsail nail geeqlaoq daoq neq, daoq taivq-ail nuljuq jaol nail bha ge bhiq lee-a nail maq ngel-ail. Meeqnail Haolnail Aqhaqlal nail bhaqaoq lavqkhoel nee maqkhaiq, lavqkhiq tsail nail geeqlaoq daoq al maldil tsaq naol dai, neema thaqtsaol nail lavqkhoel nee maqkhaiq, nuljuq jaol nail bha kev lee-a nail ngaol. Nvjuq nuljuq nee mail jaol-u phao, nuljuq nail haqbhoil ganl tsoiq dai, nvjuq aqdoevq khalhai doevq-a nail bhai, nuljuq heeq nia nail ngaol. 6Nuljuq nvjuq bhai maqkhaiq, Yeiqsul bhai maqkhaiq, saol oil-a nail ngaol. Khul khi mail dai ngal-aq neq, geeqlaoq daoq bhaqda nee, haq nail aoq nail phaq bhai nuljuq ya daq deedee khi ngaol-aoq, Meeqnail Haolnail Aqhaqlal-i mail bivq-a nail lavqkhiq tsail nail phaq teevq bheeq aol nail lavqkhoel, geeqlaoq daoq al bhai nuljuq hav bhoel-a nail ngaol. 7Alheel ngel-i mail, nuljuq neq, Maqgeiqdaolnil milkhaoq khi, Aqgaqyal milkhaoq bhai jaol nail, neema thaqtsaol nail tsaol-aq iqsanl nail haqbhoil, saol oil duq pevq lal-a nail ngaol.\n8Khul khi mail dai ngal-aq neq, nuljuq bhaqda nee Miqyail nail daoq neq, Maqgeiqdaolnil milkhaoq khi Aqgaqyal milkhaoq bhai gaiq doi ail-a nail ngaol. Al ovqtavq, nuljuq Miqyail bhai neema thaqtsaol nail ganl yaoq dao yaoq-ao nee gaiq doi ail-a nail ngel-i mail, nuljuq nail ganl al nvjuq teevq pov gaoq ge bhiq nail, maq loq yaoq-aol. 9Nvjuq nuljuq jaol nail bha lee-u phao, nuljuq nvjuq bhai khalhai hav lavq-a nail ganl khi mail, maldil tsaq khi maldil doevq nail Miqyail bhai uqhuq thaoq nail haqbhoil, nuljuq thaoqphaoq aqma maolkhoel bhai khalhai khaonq-ail ceevq khi, Miqyail jaol nail phao kovq lal-a nail ganl bhai, yu iqsanl mail ge thailthaiq nail ngaol. 10Al ovqtavq, Miqyail-i mail bhi doevq kovq lal-a nail aivq nail Yaqyov nqtavq kovtavq nee yavq kha lee nail bhai, nuljuq noeqthunq khi daonq nail bhai iqsanl, yu ge thailthaiq nail ngaol. Yaqyov al gaq neq, yaqhao khe kev lee nail Miqyail neema phail nail phaq nee ngadao bhai bhi jel-ail lavq nail, Yeiqsul ngaol.


2 Gaolliqthu 2 AEU - Alheel ngel-i mail, ngal nuljuq - Bible Search\n2 Gaolliqthu 1 2 Gaolliqthu 3\n2 Gaolliqthu 2\n1Alheel ngel-i mail, ngal nuljuq bhai maq bhi noeqhaq nail haqbhoil nuljuq jaol nail bha maq lee yaoq-aol dai, ngal noeqceiv-ai thaq nail ngaol. 2Ngal nuljuq bhai bhi noeqhaq haq neq, kha sil gaq ngaq bhai bhi noeqsal lal nia nail-aiq. Ngaq-i mail bhi noeqhaq-a nail tsaol-aq taivq-ail, ngaq bhai bhi noeqsal lal nia nail ngaol. 3Alheel ngel-i mail, ngal nuljuq bhai haoqgavq al gevq bhoel-ai leevq-a nail ngaol. Ngal kev lee-u phao, ngaq bhai lavqkhiq bhi tsail lal nail tsaol-aq juq, ngaq bhai maq ya bhi noeqhaq lavq dai, gevq bhoel-ai leevq-a nail ngaol. Ngal lavqkhiq tsail haq neq, nuljuq iqsanl mail lavqkhiq tsail nail ngaol dai, nuljuq iqsanl nail neema bhai ngal heeq kivq nail ngaol. 4Khul khi mail dai ngal-aq neq, noeqhaq deedee nail, khaoqlaol nail khi, maivbhil dov nail lavqkhoel nee, ngal nuljuq bhai haoqgavq al gevq bhoel-ai lavq-a nail ngaol. Nuljuq bhai bhi noeqhaq nail dai khi, gevq bhoel-ai lavq nail maq ngel-ail. Ngal nuljuq bhai khadai gaiq-a nail ngel-ail dai, nuljuq heeq nia dai, gevq bhoel-ai lavq-a nail ngaol.\nAqdoil nl lavq-a nail gaq bhai oeqbal phaiq bhiq nail ganl\n5Tsaol-aq teevq gaq ganav yu bhai bhi noeqhaq nail phaq nl haq neq, ngaq bhai bhi noeqhaq lavq nail nee maqtsil nuljuq bhai iqsanl bhi noeqhaq lavq nail ngaol. Ngal niailhai ge nail neq, nuljuq bhai al jaiq maq ge jel movq-il. 6Nuljuq jemao teevq pav aivq bhai alhai dal bhiq nail neq, gaq-ao nail ngaol. 7Thailhai ngaol-aoq, noeqhaq deedee nail ngel-i mail, aivq maq noeq maq mav-ail maq ya pevq-ail dai, aivq nail oeqbal phaiq bhiq khi, aivq bhai bhi noeqsal nail neq, tsaq nail ngaol. 8Alheel ngel-i mail, “Aqyu juq ngaq bhai maldil gaiq-a lao thaq nial” dai, aivq heeq nia dai, aivq bhai nl bhiq yaoq dai, ngal nuljuq bhai hal nail ngaol. 9Al ovqtavq, nuljuq ngaq nail daoq yaoq daoq yaoq-ao nee bhai naldaiq-ail laiq dai, ngal ya heeq kivq dai, nuljuq bhai laonqdaiq nail dai khi, ngal haoqgavq al gevq bhoel-ai lavq-a nail ngaol. 10Nuljuq tsaol-aq al gaq nail oeqbal bhai phaiq bhiq haq neq, ngal iqsanl aivq nail oeqbal bhai phaiq bhiq nail ngaol. Khul khi mail dai ngal-aq neq, ngal oeqbal teevq phaq ganav bhai phaiq bhiq haq neq, nuljuq nail haqbhoil Khali nail sivtavq bhai, ngal phaiq bhiq-a nail ngaol. 11Alhai maq ngel haq neq, neivq Saqdaq ngadao bhai gaq lal nail ngaol. Ngadao aivq nail neenoeq bhai heeq kivq nail ngaol.\nPaolluv Daqlol meenq bhai jaol-u phao, neema maq sal nail ganl\n12Khali nail ganl lavqkhiq tsail nail geeqlaoq daoq cavq nail dai khi, ngal Daqlol meenq bhai kev lal-u phao, Miqyail ngaq nail haqbhoil gailkhaol phao daol lavq-a nail ngaol. 13Thailhai ngaol-aoq, ngal ngaq nail jaqbheq Tiltuv bhai Daqlol meenq bhai maq ya moel-a nail ngel-i mail, neema maq sal-il. Alheel ngel-i mail, ngal a bhai jaol nail tsaol-aq bhai daoq cavq cavq-ail ceevq khi, Maqgeiqdaolnil milkhaoq bha lal-a nail ngaol.\nKhali bhaqda nee gaq lai-a nail tsaol-aq pevq lal-a nail ganl\n14Miqyail bhai tsiqeeq bhel. Khul khi mail dai ngal neq, ngadao juq Yeiqsul Khali nee teevq gaq khe-ai khaq mao iqsanl gaq lai dai, Miqyail hevq daiq lavq nail ngaol. Yu Khali bhai ya heeq nia dai, huqbhiq nil nail phaq yaoq dao yaoq-ao nee nil kev-ail dai, aivq ngadao bhai yuq lavq-a nail ngaol. 15Khul khi mail dai ngal-aq neq, nvjuq neq, hevqkovq nail phaq ya-a nail tsaol-aq nail lavqkhoel bhai maqkhaiq, luq-ail seil-ail nail tsaol-aq nail lavqkhoel bhai maqkhaiq, Miqyail bhai laol bhiq nail Khali nail huqbhiq nil nail phaq pevq nail ngaol. 16Luq-ail seil-ail nail tsaol-aq nail haqbhoil neq, bhi sil nail aqbuvq aqnil nil nail phaq khe-ai dul khi hevqkovq nail phaq ya nail tsaol-aq nail haqbhoil neq, bhi doevq lal nail huqbhiq nil nail phaq khe-ai dul nail ngaol. Niil heel nail ganl nl nia nail khaq sil gaq jaol nail-aiq. 17Tsaol-aq maodai gaq Miqyail nail daoq cavq-u phao, jailjeq ya dai, cavq nail ngaol. Nvjuq neq, alheel nail tsaol-aq maq ngel-ail. Miqyail-i mail bhi cavq lavq nail khe-ai taivq-ail, Miqyail nail sivtavq bhai Khali nail yaqkav khe-ai, meeq nail haol nail lavqkhoel nee, cavq nail ngaol.


2 Yolhaq Introduction AEU - Bible Search\n1 Yaolhaq 5 2 Yolhaq 1\n2 Yolhaq int\nHaoqgavq niil keiv neq, khaq sil gaq-i mail gevq-a nail dai, aqduq aqtsil tsil dai maq gevq-ai thaq-al. Thailhai ngaol-aoq, milnee uqnee khe Khali yaq juq Gaqkhoel Yaolhaq-i mail gevq-a nail ngaol dai, noeq nail ngaol. Khul khi mail dai ngal-aq, haoqgavq niil keiv neq, 1 Yaolhaq nail haoqgavq khi mail lavqkhiq tsail nail geeqlaoq daoq Yaolhaq nail haoqgavq khe-ai, maodai dul lai ngaol.\nGevq-a nail aqyanq neq, A.D. 85-95 kovq nail gaiqlaq bhai ngaol. Gevq-a nail aqduq neq, Eilpheilsu meenq bhai ngaol dai, noeq nail ngaol. Haoqgavq niil keiv neq, 1 Yaolhaq nail haoqgavq gevq gaq khi, maq maoq maq heel lal mail gevq thaq nail ngaol. Khul khi mail dai ngal-aq, gevq-a nail ganl bhai heldaiq-u phao, haoqgavq niil nvq keiv maodai dul lai nail ngaol.\nHaoqgavq niil keiv neq, Yaolhaq aivq-i mail gevq-a nail dai, aqmil maq gevq bhoel-ai thaq nail nee ovqtavq, aivq khaq sil gaq bhai gevq bhiq nail dai, oil nail gaq nail aqmil iqsanl maq gevq bhoel-ai thaq-al. Thailhai ngaol-aoq, Miqyail-i mail tsel dov-ai thaq nail yaqmai-aq teevq gaq bhai khi mail, aivq nail yaq juq bhai gevq bhiq-a nail ngaol dai, gevq-ai thaq nail ngaol. Khul khi mail dai ngal-aq, yanq al yanq bhai khoeq nail jiovq nail phaq jiav nail ngel-i mail, niil gaq al gaq dai, aqmil maq bhi heeq nia dai, ya yaolphaol nail ngaol. Alheel ngel-i mail, yu maq bhi heeq nia dai, Khali yaq munl teevq munl bhai gevq bhiq thaq nail ngaol dai, noeq nail ngaol.\nHaoqgavq niil keiv neq, Yaolhaq aivq-i mail gevq bhiq-a nail Khali yaq munl al munl bhai maldil tsaq nail lavqkhoel khi mail goil nail gaiq-a nail lavqkhoel bhai tsao nail bhai tsiqeeq bhiq-a nail nee ovqtavq, gaq bivq nail haqbhoil gevq-a nail ngaol. Al ovqtavq, cavq bheeq nail juq teevq dao nee teevq dao tsao tsao-ail, cavq thail cov thailthaiq nail bhai yaolphaol yaoq dai iqsanl, gevq bhiq-a nail ngaol.


Phaodaiq 4 AEU - A bhai nee ngal-aq, ngal heldaiq - Bible Search\nPhaodaiq 3 Phaodaiq 5\nNqtavq kovtavq bhai Miqyail bhai uqhuq thaoq nail ganl\n1A bhai nee ngal-aq, ngal heldaiq gai-aivq-u phao, nqtavq kovtavq nail lolgov phao-ai thaq nail bhai ya moel-a nail ngaol. Iqmoeq-u phao, ngaq bhai daoq ge lavq khi ngal ya gaiq-a nail nqbho aqthel khe-ai kav nail aqthel al, niailhai ge nail ngaol: “Niilniai dav lal yaoq. Yaqhao pevq lal nail juq nail ganl naoq bhai ge bhiq naol” dai, ngaq bhai teevq pov gaoq ge lavq-a nail ngaol.\n2Aq-u phao, teevq pov taivq-ail, Aqhaqlal Miqyail ngaq bhai uvthaiq lee-a nail ngaol. Heldaiq dei-eiq. Nqtavq kovtavq bhai doiqbev bev ma jiav nail bhai maqkhaiq, doiqbev bev ma al bhai teevq gaq jaoldeel-nvq thaq nail bhai maqkhaiq, ngal ya moel-a nail ngaol. 3A bhai jaoldeel-nvq thaq nail al gaq, sainl aqnel nail lovmav khi mail aqbhaq mee nia phaq aol nail neltsaiq deel sainl lovmav khe-ai, dul nail ngaol. Aqniul niul nav nav nail sainl lovmav khe-ai dul nail haildallalkov, doiqbev bev ma al nail teevq jaoq jiav nail ngaol. 4Doiqbev bev ma al nail teevq jaoq, doiqbev nvq tsel liq bev jiav nail ngaol. Doiqbev al nvq tsel liq bev bhai joiqmaoq mavmaoq nvq tsel liq gaq jaoldeel-nvq thaq nail ngaol. Aqyu juq neq, aqgaq aqdoi aqphul doi-nq khi, heel uqtsaoq tsaoq-nq thaq nail ngaol. 5Doiqbev bev ma a bhai nee mail, nqmeivq meivq khi nqjaiq jaiq nail aqthel mee nia phaq meel dol leevq-a nail ngaol. Doiqbev bev ma al nail sivtavq bhai, phalmanq sivq heeq tovq-ai thaq nail ngaol. Phalmanq al sivq heeq neq, Miqyail nail aqhaqlal sivq gaq ngaol. 6Doiqbev bev ma al nail sivtavq bhai sainl khe-ai dul nail phaoqdaiq ngaqkha teevq kha jiav nail ngaol. Doiqbev bev ma al nail gaoltsi bhai maqkhaiq, jaoq jaoq dai maqkhaiq, aqdoevq phaq liq maol jaol nail ngaol. Al juq neq, sivtavq phao maqkhaiq, haoqnaol phao maqkhaiq, maivneev teevq bhee covq nail ngaol. 7Iqmoeq khe maol neq, allaqjaqsil khe-ai dul nail ngaol. Nvq maol teevq maol neq, niaoqnel niaoqkhal khe-ai dul nail ngaol. Hail maol teevq maol neq, tsaol-aq nail maivphaoq covq nail ngaol. Liq maol teevq maol neq, bhail nail joelma maol ma khe-ai dul mail ngaol. 8Aqdoevq phaq al liq maol neq, yaoq maol yaoq-ao nee aqdaol kovq daol covq nail ngaol. Lavqkhoel phao maqkhaiq, lavqniil phao maqkhaiq, maivneev teevq bhee covq nail ngaol. Aqyu juq nqkiv n-gaol maqkhaiq, gaqnaq maq naq dai, niailhai gul nail ngaol:\n“Iqsanl nail kovtavq bhai\nmeeq dee haol deedee nail ngaol.\nAivq neq, milnee uqnee iqsanl,\nyaqhao iqsanl yavq kha lee nail\ndoevq nail Miqyail ngaol” dai,\nkhaq mao iqsanl gul nail ngaol.\n9Aqdoevq phaq al liq maol neq, doiqbev bev ma bhai jaoldeel-nvq thaq nail, nqmaq maqluv halyeel doevq nail gaq bhai tsiqeeq tsiqheel nail nee ovqtavq, aivq bhai ev ev-ail, “Seiqleiq khaoqsail jiav dei-eiq” dai, gul-u phao, 10joiqmaoq mavmaoq al nvq tsel liq gaq iqsanl, doiqbev bev ma bhai jaoldeel-nvq thaq nail al gaq nail sivtavq bhai peevqceevq kovdoiq doiq nail lavqkhoel nee gaolbeiv khi, nqmaq maqluv halyeel doevq nail al gaq bhai uqhuq thaoq-a nail ngaol. Doiqbev bev ma al nail sivtavq bhai aqyu juq nail heel uqtsaoq loev thaq khi ge nail:\nyu naoq bhai tsiqeeq\ntsiqheel nail maqkhaiq,\nev nail maqkhaiq,\nya dai maqkhaiq,\ngeel-nvq nail ngaol.\nteivq-ai thaq nail ngaol.\nNaoq nail neenoeq\nneedul bhaqda nee,\nnaol al juq bhai\nteivq-ai thaq khi,\nal juq pevq lal-a nail ngaol” dai,


Heiqbhail 6 AEU - Alheel ngel-i mail, ngadao juq neq, - Bible Search\nHeiqbhail 5 Heiqbhail 7\n1Alheel ngel-i mail, ngadao juq neq, Khali nail ganl daoqthaoq thaoq nail phaq bhai oil thaq-ail ceevq khi, eeq lal heel lal khi bhee lal dai, nl-aivq bhel. Nl bheeq-a nail juq bhai, noeqpov nail phaq maqkhaiq, Miqyail bhai neema thaqtsaol nail phaq maqkhaiq, 2ulcuvq saol nail ganl cavq bhiq nail phaq bhai maqkhaiq, aqlavq bavq dav nail phaq bhai maqkhaiq, doevq kovq lal nail phaq maqkhaiq, nqmaq maqluv halyeel yalkhaq dal ceiv nail phaq bhai maqkhaiq, al juq bhai taivq-ail daoqthaoq thaoq thaoq-ail thaq gaoq jaol. 3Miqyail neema tsaq haq neq, ngadao al juq bhai khaonq ha-ail ceevq khi iqmoeq phao nl-aivq bhel.\n4Khul khi mail dai ngal-aq, aqbhaq bhai teevq pov moel daiq-a nail nee ovqtavq, nqtavq kovtavq khe kovpavq bhai ya daiq khi, Meeqnail Haolnail Aqhaqlal bhai iqsanl ya-a nail tsaol-aq juq neq, 5Miqyail nail mao-ail meeq nail daoq bhai maqkhaiq, yaqhao khe yeel nail bhaqaoq bhai maqkhaiq, ya khi ngaol-aoq, 6aqyu juq al juq bhai khaonq ha haq neq, oeqbal teevq pov maq noeq pov kivq yaoq-aol. Khul khi mail dai ngal-aq, aqyu juq Miqyail nail Yaqyov bhai lavqyavq kovtavq-ai gaoq tavq heivq khi, milkhaoq yaq nail sivtavq bhai, teevq pov gaoq bhi haqsil nail khe-ai, dul nail ngaol.\n7Mee nia pov aol lee nail maoq-aol bhai ya siv khi, nl jaq keivq daol nail tsaol-aq juq nail haqbhoil ganl tsoiq nail aqheeq allu bhi heeq lee nia nail miltsaq bhai, Miqyail geeqlaoq bivq nail ngaol. 8Thailhai ngaol-aoq, miltsaq al aqgoe khi moeqgaq taivq-ail doevq lal haq neq, ganl maq tsoiq nail ngel-i mail, iqkhail yavq nail bhai ya daq nail aqjail jail lal-aoq nail ngaol. Haoqnao naosaq-u phao, miqjaq-i mail kheq ha nail ngaol.\n9Ngal mao-ail gaiq-a nail aqtsaoq juq-ol, nvjuq niailhai ge khi ngaol-aoq, nuljuq a dai nee maqtsil meeq nail phaq ya nail ngaol dai, nvjuq neema thaqtsaol nail ngaol. Meeq nail al phaq neq, hevqkovq nail phaq bhai tavq nail geeqlaoq ngaol. 10Khul khi mail dai ngal-aq neq, Miqyail neq, tsaq nail daol nail ngaol. Nuljuq-i mail nl-a hal-a nail juq bhai aivq maq nioil peivq-ail. Miqyail bhai gaiq-a nail lavqkhoel nuljuq-i mail Khali yaq juq bhai tsaojao-ai nail nee ovqtavq, niil aq-il iqsanl tsaojao-ai bhiq nail ganl bhai aivq maq nioil peivq-ail. 11Nuljuq-i mail noeqthunq nail khe-ai pevq lal bhee lal dai, nuljuq yaoq gaq yaoq-ao nee haoqnao naosaq-u phao kev dai, laijai khi nl-ail nail bhai nvjuq oil movq deedee-ail nial. 12Alheel ngel-i mail, aqdoil doil nail tsaol-aq thaq pevq lal. Neema thaqtsaol khi ol nail bhaqda nee, Miqyail-i mail saljial jaq-ai thaq nail bhai ya-a nail tsaol-aq bhai, saol oil yaoq.\n13Miqyail Aqbhaqlaqhaq bhai saljial jaq-u phao, aivq bhai aivq juq khi khanq-a nail ngaol. Khul khi mail dai ngal-aq neq, aivq nee maqtsil eeq nail gaq maq jaol-ail. 14“Ngal naoq bhai maldil geeqlaoq bivq naol. Ngal naoq bhai maldil bhi jeq bhi ov lee naol” dai, Miqyail saljial jaq-ai thaq nail ngaol. 15Aqbhaqlaqhaq ol khi daonq-a nail ngel-i mail, Miqyail-i mail aivq bhai saljial jaq-ai thaq nail khe-ai, ya-a nail ngaol.\n16Tsaol-aq nail gaiqlaq bhai, saljial jaq-u phao, yovqgavq nee maqtsil eeq nail gaq bhai juq khi jaq nail ngaol. Alhai jaq-a nail ngel-i mail, yaqhao jil pheeljaq nail phaq maq jiav yaoq-aol. 17Miqyail iqsanl, “Ngaq-i mail noeqceiv-ai thaq nail phaq maq phal lal-ail” dai, saljial ya-ai thaq nail tsaol-aq bhai bhi heeq kivq movq-u phao, aivq bhai aivq juq khi khanq-ai thaq nail ngaol. 18Miqyail-i mail saljial jaq-a nail phaq khi khanq-a nail al nvq phaq bhaqda nee, jel-ail nail phaq bhai tsaoq bhoel lavq khi iqmoeq phao jiav nail noeqthunq nail phaq bhai ivqdao dai, nieivq thaiq-ai thaq nail ngadao juq bhai, gaq bivq lavq-a nail ngaol. Maq phal lal nia nail al nvq phaq bhai Miqyail goiqbhaoq maq bhaoq-ail. 19Noeqthunq nail al neq, ngadao nail neema nail haqbhoil ivq khi maq phal ail nia nail hail nail khulu lu ma khe-ai, dul nail ngaol. Hail nail khulu lu ma al neq, haqphal phal ma thao pav-ai thaq nail meeq dee haol deedee nail lavqkhoel phao, khu tse-ai thaq nail ngaol. 20Maqlaqkhilsaqdaiv Philma nail joiqjaq ovq nail khe-ai, Yeiqsul nqmaq maqluv halyeel Philma pevq khi, ngadao nail haqbhoil al bhai iqmoeq aol lai-a nail ngaol.


Tiltuv Introduction AEU - Bible Search\n2 Tilmolseiq 4 Tiltuv 1\nGevq-a nail aqyanq neq, A.D. 63-65 kovq bhai ngaol. Paolluv iqmoeq-u phao thaonq nee dov lee khi pultavq gevq-a nail ngaol. Gevq-a nail aqduq neq, Gaolliqthu meenq bhai pevq nia nail ngaol.\nHaoqgavq niil keiv neq, Tiltuv bhai gevq bhiq-a nail ngaol. Tiltuv dai ge nail daoqceevq neq, “Aqphoiq” dai, ge movq nail ngaol. Tiltuv neq, Heiqlaqsal tsaol-aq ngaol. Tilmolseiq khe-ai, Gaqkhoel Paolluv lavqkhiq tsail nail geeqlaoq daoq cavq nail bhai ya gaiq khi, Khali yaq pevq lal-a nail ngaol. A bhai nee ngal-aq, Paolluv nail ganl nl tsaoq teevq gaq pevq lal-a nail ngaol.\nPaolluv Lolmav nail thaonq bhai iqmoeq ilmoeq khe pov aol khi dov lal-al nee ngal-aq, Tiltuv nee mail Gaqlaqdeiq eeljaollaol-n bhai ganl teevq yanq nl tavq-a nail ngaol. A bhai nee ngal-aq, maq nl gil thaq nail ganl bhi nl gil nail dai khi, Tiltuv bhai neq, a bhai bhi jaol-ail ceevq-a nail ngaol.\nPaolluv Tiltuv bhai Gaqlaqdeiq eeljaollaol-n khe Khali yaq munl bhai khalhai ya heldaiq phail nail dai, gaq bivq nail nee ovqtavq, maq nl gil thaq nail ganl juq nl gil yaoq dai, gevq bhiq-a nail ngaol.\nAl taivq-ail maq ngel nail, Khali yaq munl bhai heldaiq phail nail neq, Khali yaq bhai maq ngel nail phaq cavq lal nail juq nail haoqnao maq bhi tsaothel-aivq dai, Khali yaq neema thaqtsaol nail maldil tsaq nail phaq bhai ya cavq ya cov bhiq naol dai, gaq bivq nail haqbhoil gevq-a nail ngaol.\nAl ovqtavq, Gaqlaqdeiq eeljaollaol-n bhai jaol nail tsaol-aq neq, saljial maq ivq, maq meeq maq haol nail phaq nl nail, aqdoil doil nail ngel-i mail, cavq bheeq nail juq nail haoqnao maq bhi tsaothel-aivq nail haqbhoil, neema thaqtsaol nail phaq gaq kav lal dai, aqyu juq bhai mailma-ail cavq bhiq cov bhiq yaoq dai iqsanl, Tiltuv bhai gevq bhiq-a nail ngaol.


Lolmav 7 AEU - Aqivq jaqbheq juq-ol, ngal niailhai ge - Bible Search\nLolmav 6 Lolmav 8\nKhaqma nail ganl daoq ma uqhuq daoq\n1Aqivq jaqbheq juq-ol, ngal niailhai ge nail neq, aoldaoq kovqdaoq heeq nia nail juq bhai ge nail ngaol. Tsaol-aq aqdoevq doevq-u phao taivq-ail aoldaoq kovqdaoq nail kov-uvq bhai jaol nail ngaol dai, nuljuq heeq nia nail ngaol. 2Yaqmai-aq teevq gaq, aivq nail yovjil khal doevq-u kev dai, aoldaoq kovqdaoq-i mail aivq bhai pheethaiq-ai thaq nail ngaol. Thailhai ngaol-aoq, yovjil gaq sil haq neq, yovjil gaq nee tavq nail aoldaoq kovqdaoq nee bhuq-ail jel-ail nail ngaol. 3Alheel ngel-i mail, aivq nail yovjil maq sil-u phao, yaoq gaq yaoq nee bheeq haq neq, bheeq nail leel nail yaqmai-aq dai, yu aivq bhai ge nail ngaol. Thailhai ngaol-aoq, aivq nail yovjil sil haq neq, aoldaoq kovqdaoq al bhai bhuq-ail jel ail-aoq nail ngel-i mail, yaoq gaq yaoq bhai maol ail khi ngaol-aoq, bheeq nail leel nail yaqmai-aq maq ngel-ail.\n4Ngaq nail aqivq jaqbheq juq-ol, alhai dul dai nuljuq Khali nee teevq gaq khe-ai sil-a nail ngel-i mail, aoldaoq kovqdaoq bhai bhuq-ail jel ail-a nail ngaol. Alheel ngel-i mail, ngadao Miqyail nail haqbhoil aqheeq heeq lee nia dai, nuljuq neq, gaoq doevq kovq lal-a nail Khali bhai maol ail-a nail ngaol. 5Khul khi mail dai ngal-aq neq, ngadao aqsivq haqjoil nail neekhaol khe-ai aqdoevq doevq-u phao, aoldaoq kovqdaoq bhaqda nee oeqbal nl movq nail neekhaol ngadao nail aqmaol lavqkhoel bhai ganl nl khi, ngadao-i mail khal nl khal hal nail yaoq phaq yaoq-ao nee sil nail phaq bhai dee lai nail ngaol. 6Thailhai ngaol-aoq, niil aq-il ngadao aoldaoq kovqdaoq bhai bhuq-ail jel ail-aoq nail ngaol. Jel lal-u phao, ngadao bhai pheethaiq-ai thaq nail phaq bhai pheel ha-ail ceevq-a nail ngel-i mail, niil aq-il ngadao-i mail nl nail hal nail neq, aoldaoq kovqdaoq aqlil nail kov-uvq bhai nl nail hal nail maq ngel-ail. Aqhaqlal Miqyail uvthaiq nail neema aqsivq aol khi nl nail hal nail ngaol.\nAoldaoq kovqdaoq khi ngadao nail lavqkhoel khe aol nail oeqbal nail ganl\n7Alheel ngel-i mail, ngadao khalhai ge heeq. Aoldaoq kovqdaoq neq, oeqbal pevq nail laiq. Maq ngel-ail dei-eiq. Aoldaoq kovqdaoq maq jiav-ail nul neq, ngadao oeqbal aol nail dai, ngadao maq heeq kivq-ail. Khul khi mail dai ngal-aq neq, yu nail yalkav bhai maivjeel thaq jeel dai, aoldaoq kovqdaoq maq ge lavq-ail kheel nul neq, maivjeel jeel nail phaq oeqbal ngaol dai, ngadao maq heeq kivq-ail. 8Oeqbal neq aoldaoq kovqdaoq bhai juq juq-ail khi, ngadao nail lavqkhoel khe maivjeel jeel nail mee nia phaq bhi dov lal nia nail ngaol. Khul khi mail dai ngal-aq, aoldaoq kovqdaoq maq jiav-ail nul neq, oeqbal sil-a nail ngaol. 9Jel lal-u phao, aoldaoq kovqdaoq bhai maq tavq dai ngadao aqdoevq doevq-a nail ngaol. Thailhai ngaol-aoq, aoldaoq kovqdaoq kev lee-u phao, oeqbal doevq lal khi ngadao neq, sil-a nail ngaol. 10Aoldaoq kovqdaoq al bhaqda nee ngadao aqdoevq ya doevq nail ngaol dai, noeqthunq khi ngaol-aoq, ngaq bhai heivq lao thaq nail niil.\n11Khul khi mail dai ngal-aq, oeqbal neq, aoldaoq kovqdaoq al bhai juq juq-ail, ngadao bhai goiqbhaoq bhaoq lavq-a nail nee ovqtavq, heivq lavq-a nail ngaol. 12Thailhai ngaol-aoq, aoldaoq kovqdaoq iqsanl mail aqmeeq aqhaol haol khi, aqtsaq ngaol. Aqmeeq ngaol. 13Thailhai phal-iq neq, aqmeeq phaq-i mail ngadao bhai heivq lavq-a nail laiq. Maq ngel-ail dei-eiq. Oeqbal neq, maldil oeqbal ngaol dai, bhaqlaoq kheq dai dov lal dai, aqmeeq phaq bhai juq khi ngadao bhai heivq lavq-a nail ngaol. Alheel ngel-i mail, aoldaoq kovqdaoq al juq neq, oeqbal khadai haqeiv nail ngel-ail dai, bhaqlaoq kheq dai, cavq lavq-a nail ngaol.\n14Aoldaoq kovqdaoq neq, aqhaqlal bhai tavq nail ngaol dai, ngadao heeq kivq naol. Thailhai ngaol-aoq, ngadao aqsivq haqjoil bhai tavq khi, oeqbal nail yaqkav bhi jiovq nail dai khi, ngadao bhai gaoq-ai thaq nail ngaol. 15Ngadao-i mail nl nail juq bhai ngadao maq heeq kivq-ail. Ngadao nl movq nail phaq bhai maq nl mail, ngadao-i mail bhe nail phaq bhai ngadao nl nail ngaol. 16Ngadao maq nl movq nail phaq bhai ngadao nl haq neq, aoldaoq kovqdaoq aqmeeq ngaol dai, ngadao khanq-a nail ngaol. 17Alheel ngel-i mail, maq meeq nail al juq bhai maldil ngadao nl nail maq ngel. Ngado nail lavqkhoel khe aol nail oeqbal nl nail ngaol. 18Aqsivq haqjoil bhai tavq nail ngadao nail aqmaol niil nail lavqkhoel bhai aqmeeq phaq teevq peivq-ail maq aol-ail dai, ngadao heeq kivq naol. Aqmeeq phaq nl movq nail neema aol khi ngaol-aoq, maq nl kivq-ail. 19Al ovqtavq, aqmeeq phaq nl movq khi ngaol-aoq ngadao maq nl-al. Maq nl movq nail haqeiv nail phaq ngadao nl nail ngaol. 20Maq nl movq nail phaq ngadao nl haq neq, ngadao nl nail maq ngel. Ngadao nail lavqkhoel khe aol nail oeqbal nl nail ngaol.\n21Alheel ngel-i mail, ngadao aqmeeq phaq nl movq-u phao, khaq mao iqsanl haqeiv nail phaq ngadao nail lavqkhoel bhai aol nail bhai ngadao ya moel nail ngaol. 22Ngadao nail neema lavqkhoel bhai neq, Miqyail nail aol bhai lavqkhiq tsail-ail nial. 23Thailhai ngaol-aoq, ngadao nail aqmaol lavqkhoel bhai, aol yaoq phaq yaoq aol nail bhai ngadao ya moel-a nail ngaol. Aol al neq, ngadao nail neema nee genl dev pheeljaq khi, ngadao nail aqmaol lavqkhoel khe aol nail oeqbal ngadao bhai bhi pheel-aivq nail dai, nl nail ngaol. 24Ngadao bhai noeqhaq deedee-ail nial. Ngadao bhai bhi sil-ail thailthaiq nail aqmaol niil nail lavqkhoel nee, khaq sil gaq ngadao bhai bhi jel-ail nia nail-aiq. 25Ngadao nail Heeqphaq Yeiqsul Khali bhi jel-ail nia nail ngel-i mail, Miqyail bhai tsiq eeq bhel. Thailhai phal-iq neq, ngadao nail neema niil Miqyail nail aoldaoq kovqdaoq bhai tsaq nail khe-ai nl naol. Thailhai ngaol-aoq, ngadao nail aqsivq haqjoil phao tavq nail aqmaol neq, oeqbal nail aol bhai tsaq dai, nl-ai haq nail ngaol.


Yaqkov 1 AEU - Ngal neq, Miqyail khi Heeqphaq Yeiqsul - Bible Search\nYaqkov int Yaqkov 2\n1Ngal neq, Miqyail khi Heeqphaq Yeiqsul Khali nail yaqkav Yaqkov ngaol. Gaoq ail gail ail-a nail Miqyail nail tsaol-aq tsel-nvq jeq-e bhai haoqgavq niil gevq bhoel-ai leevq-a nail ngaol. Nuljuq iqsanl bhai daoq tsaoq phuq naol.\nMiqyail bhai neenoeq neekha hal nail ganl\n2Ngaq nail aqivq jaqbheq juq-ol, haq nail aoq nail phaq khi laonqdaiq nail maodai phaq nuljuq nail kovtavq bhai kev lee-u phao, lavqkhiq tsail yaoq. 3Khul khi mail dai ngal-aq, nuljuq nail neema thaqtsaol nail phaq bhai laonqdaiq nail phaq ya daq-u phao, gaq lai haq neq, ol nia jaiq lal nail ngaol dai, nuljuq heeq nia nail ngaol. 4Nuljuq khul teevq phaq iqsanl ge duq maq jiav nail nee ovqtavq, khul teevq phaq iqsanl maq ya theq-ail mail, yaoq phaq yaoq-ao nee bhee dai, oltsaol nail neema bhi maoq jaiq lal khi bhi bhee lal yaoq. 5Nuljuq nail lavqkhoel bhai teevq gaq ganav neenoeq neekha theq nail ngel haq neq, Miqyail bhai hal yaoq. Khul khi mail dai ngal-aq, Miqyail neq, tsaol-aq yaq iqsanl bhai, laoqniul maq niul dai, neema kev khi bivq nail ngaol. 6Thailhai ngaol-aoq, nuljuq geeqlaoq hal-u phao, neema thaqtsaol khi hal yaoq. Neema pov pov lav lav dai, thaq jiav. Neema pov pov lav lav dai aol nail tsaol-aq neq, lilmoel khal bhoe nail phao ail nail, iqyaq iqma eelkhaol thaoq nail khe-ai, dul nail ngaol. 7Alheel nail tsaol-aq bhai neq, “Miqyail ngaq bhai teevq phaq ganav bivq lavq nail ngaol” dai, thaq noeq. 8Khul khi mail dai ngal-aq aivq neq, neenoeq nvq phaq noeq khi, nl nail hal nail yaoq phaq yaoq-ao nee nail lavqkhoel saljial maq ivq nail tsaol-aq ngaol.\n9Aqivq jaqbheq Khali yaq teevq gaq ganav, yu nail lavqovq theq khi ngaol-aoq, Miqyail nail sivtavq bhai neq, seiqleiq khaoqsail jiav nail ngel-i mail, lavqkhiq tsail heeq phaq-ail tsaq nail ngaol. 10Aqivq jaqbheq Khali ya teevq gaq ganav, hulmeeq meeq khi ngaol-aoq, Miqyail nail sivtavq bhai neq, yu nail lavqovq theq nail tsaol-aq khe-ai dul nail ngel-i mail, lavqkhiq tsail heeq phaq-ail tsaq nail ngaol. Khul khi mail dai ngal-aq, miltsaq kovtavq khe hulmeeq meeq nail tsaol-aq juq neq, moeqgaq nail aqeiv khe-ai peivq-ail gil nail ngaol. 11Nlma dov lal khi nltsal kav lal laol lal-u phao, moeqgaq neq, khuq-ail kov-ail nail ngaol. Aqeiv iqsanl ga-ail khi, heldaiq meeq nail phaq iqsanl peivq-ail gil nail ngaol. Alhai dul dai, hulmeeq meeq nail tsaol-aq juq iqsanl, yovqgavq nail ganl nl nl-ail jaol-u phao, luq-ail seil-ail gil nail ngaol. +\nLaonqdaiq nail phaq khi mail jalmul mul nail phaq\n12Haq nail aoq nail phaq khi laonqdaiq nail phaq bhai ya daq-u phao, oltsaol nail tsaol-aq neq, geeqlaoq eeq nail ngaol. Khul khi mail dai ngal-aq, laonqdaiq nail phaq bhai ya daq-u phao, gaq lai nail tsaol-aq neq, aqdoevq bhi doevq nail heel uqtsaoq kovpavq ya nail ngaol. Kovpavq al neq, “Ngaq bhai gaiq-a nail tsaol-aq bhai ngal bivq naol” dai, Miqyail-i mail saljial jaq-ai thaq nail heel uqtsaoq al tsaoq ngaol.\n13Tsaol-aq khul gaq maqkhaiq, jalmul mul nail phaq bhai ya daq-u phao, “Miqyail ngaq bhai jalmul mul nail niil” dai, teevq gaq iqsanl thaq ge. Khul khi mail dai ngal-aq, haqeiv nail phaq Miqyail bhai jalmul maq mul nia-ail. Alhai dul dai, Miqyail tsaol-aq teevq gaq bhai iqsanl, jalmul maq mul-ail. 14Thailhai ngaol-aoq, tsaol-aq khul gaq maqkhaiq, yovqgavq nail lavqkhoel bhai aol nail maivjeel jeel nail neema al oeqbal nl yaoq dai, aivq bhai jalmul mul khi, hel-aivq bhiq nail ngaol. 15A bhai nee ngal-aq, aivq nail lavqkhoel khe aol nail maivjeel jeel nail neema al, yaqbeiv uvq nail khe-ai uvq lai khi, oeqbal bhi doevq lee nail ngaol. Oeqbal iqsanl eeq lal khi, sil nail phaq bhi doevq lee nail ngaol.\n16Ngal mailma-ail gaiq-a nail aqivq jaqbheq juq-ol, thaq noeq bheeq dei-eiq. 17Geeqlaoq aqmeeq iqsanl khi mail, bhee deedee nail kovpavq iqsanl mail, nqtavq kovtavq bhai jaol nail, aqbhaq nail Aqbhu nee mail dov lee nail ngaol. Aivq neq, teevq thal iqsanl maq pov maq phal lal-ail. Aivq nail aqbhaq lavqkhoel bhai bhi phaq lal nail aqhaiq maq aol-ail. 18Khal teivq-ai thaq nail yaoq phaq yaoq-ao nee nail lavqkhoel ngadao neq, iqmoeq ilmoeq heeq lee-a nail aqheeq+ khe-ai pevq lal dai, Miqyail neema tsaq nail ngel-i mail, maldil tsaq nail daoq bhai juq khi, ngadao bhai bhi doevq lavq-a nail ngaol.\nMiqyail nail daoq bhai naldaiq khi nl tsao nail ganl\n19Ngal mailma-ail gaiq-a nail aqivq jaqbheq juq-ol, nuljuq ganl niil juq bhai heeq kivq heeq phaq-ail tsaq nail ngaol. Yu daoq ge nail bhai aqmeeq-ai naldaiq yaoq. Daoq lavqtsail mail thaq ge. Neema lavqtsail mail thaq phail. 20Khul khi mail dai ngal-aq, tsaol-aq yaq-i mail neema phail nail phaq neq, Miqyail nail tsaq nail daol nail phaq maq bhi dov lal nia-ail. 21Alheel ngel-i mail, aqcavq phaq iqsanl khi mail, maq meeq maq jaq nail phaq iqsanl mail khaonq ha gil yaoq. Neenuq neebeiv aol nail lavqkhoel, nuljuq nail neema lavqkhoel bhai kha-ai thaq nail Miqyail nail daoq bhai hav bhoel yaoq. Daoq al neq, nuljuq bhai hevqkovq nia nail ngaol.\n22Nuljuq neq, Miqyail nail daoq bhai hav bhoel khi nl tsao nail tsaol-aq pevq yaoq. Naqkhaol bhai taivq-ail gaiq nail tsaol-aq thaq pevq. Naqkhaol taivq-ail gaiq nail tsaol-aq pevq haq neq, yovqgavq bhai yovqgavq goiqbhaoq bhaoq nail tsaol-aq ngaol. 23Miqyail nail daoq bhai ya gaiq-a nail khe-ai, maq nl maq hal tsao nail tsaol-aq juq neq, phaoqdaiq bhai yovqgavq nail maivphaoq yovqgavq heldaiq nail tsaol-aq khe-ai dul nail ngaol. 24Aivq phaoqdaiq bhai heldaiq khi ngaol-aoq, dov ail haq neq, aivq nail maivphaoq khal heel dai, teevq pov taivq-ail nioilpeivq-ail nail ngaol. 25Thailhai ngaol-aoq, tsaol-aq yaq bhai bhi jel-ail nail bhee deedee nail aoldaoq kovqdaoq bhai khaq mao iqsanl heldaiq khi, khal ya gaiq-a nail phaq bhai maq nioilpeivq dai, aqmeeq-ai tsaothe khi nl tsao hal tsao nail tsaol-aq neq, aivq-i mail khal nl khal hal nail phaq bhai Miqyail geeqlaoq bivq nail ngaol.\n26“Ngal uqhuq thaoq nail aolsaolkovq aqmeeq-ai thaoq thailthaiq naol” dai, tsaol-aq teevq gaq ganav noeq khi ngaol-aoq, aivq nail moeqthaoq bhai aivq maq gaq lai haq neq, yovqgavq bhai yovqgavq goiqbhaoq bhaoq nail tsaol-aq khe-ai dul nail ngaol. Aivq-i mail uqhuq thaoq nail al neq, khul nail ganl maq tsoiq-ail. 27Aqbhu Miqyail nail sivtavq bhai aqcavq phaq maq aol dai, haoltaiv deel uqhuq thaoq nail aolsaolkovq neq, niailhai ngaol. Aqbhu aqma maq jaol nail juq bhai khi mail miqtsiq miqma juq haq nail aoq nail juq bhai tsaojao-ai bhiq khi, miltsaq khe aqsivq haqjoil nail neekhaol-i mail maq bhi lav cov dai, yovqgavq bhai yovqgavq yaolphaol khi doevq nia nail juq pevq nail ngaol.